18 май 2021, Тошкент вақти: 19:42\nЗамонавий ҳижоб кийган ўзбек аёлларини тақлидчиликда айблаётган ўзбекистонлик мақоланавислар бунинг ўрнига тавсия қилинаётган ўзбек миллий кийими ҳақидаги саволга конкрет жавоб беролмаяптилар.\nЎзбекистон расмий ахборот воситалари ҳижоб ва ғарбона кийимлардан келаётган хавф-хатарлардан огоҳлантирувчи мазмундаги махсус чиқишларни давом эттирмоқда.\nБу чиқишларда ҳижобли аёллар, жумладан, ўз кийими остида қурол тутиши, очиқ-сочиқ кийинганлар эса миллий қадриятларга путур етказиши мумкинлигидан мамлакат аҳли огоҳлантирилмоқда.\nЎзбекистонлик дин, маданият ва илм-фан арбоблари ўзбекистонлик аёлларни яна бир бор ҳар икки йўналишда ҳам мутаассиб бўлмасликка ва яхшиси, ўзбек миллий либосларига қайтишга чақирмоқда.\nОзодлик радиоси ана шу тавсияларни илгари сураётган таниқли дин ва фан арбобларининг ўзи билан суҳбатлашиб, бу чиқишларда очиқ қолаётган саволларни берди.\nДастлаб шу мазмунда “Халқ сўзи” газетасида мақоласи чоп этилган ўзбекистонлик тарихчи олим, арабшунос Убайдулла Уватов билан суҳбатлашдик.\nОзодлик: Сизнинг “Халқ сўзи” газетаси орқали шундай мулоҳазаларни баëн қилишингизга нима туртки бўлди?\nУбайдулла Уватов: Туртки нима бўлиши мумкин? Ҳозирги воқелик-да. Биз ўзбек халқи жуда қадимий тарихга эгамиз.\nЎзига хос буюк алломаларимиз бутун дунëни ўз ақл-идроклари¸ зиëлари билан забт қилиб қўйган. Биз ўзимизнинг миллий қиëфамиз билан дунëга танилган халқмиз.\nКечирасиз-у¸ ҳалиги ярим-яланғоч, киндикни очиб юриш ëки калта юбкалар кийиш бу ғарб халқига хос нарса.\nУларга шу тўғри келса¸ кийинаверсин. Лекин биз азал-азалдан мусулмон оламининг ислом ақидаларига содиқ бўлган халқмиз.\nОзодлик: Убайдулла ака, сиз у ерда ҳижоб ҳақида “бу бизнинг ўзбек миллатига хос кийим эмас”, деб фикр билдиргансиз. Лекин Саудия Арабистони ëки бошқа жойлардан келган ҳижоб Ислом талабларига жавоб беради-ку. Сизнинг тавсияларингиз¸ исломшунос олим сифатида бундан қайтаришдай туюлиб қолмайдими?\nУбайдулла Уватов: Энди Саудия Арабистони - бу Саудия Арабистони. Азал-азалдан уларнинг ўзларининг турмуш тарзи¸ характери¸ қарашлари бор ва ҳоказо. Биз Ўзбекистон деган бир юртда яшаймиз.\nФақат Қуръонда шундай дейилгани, энди Қуръон еттинчи асрда нозил бўлган катта-катта ҳикматларга эга бўлган тарихий буюк бир ëдгорлик.\nЛекин биз ҳозир 21 асрда яшаяпмиз. Шундай бўлгандан кейин, ҳамма нарсага ижодий ақл билан¸ идрок билан¸ ўзимизнинг миллий хусусиятларимиздан¸ ички ботиний хусусиятларимиздан келиб чиқиб ëндошишимиз керак. Шу тавсия сифатида айтилган фикрлар бу.\nОзодлик: Убайдулла ака¸ сизга мурожаат қилганимнинг сабаби - шу мақолани ўқиган кўпгина аëлларда “Таниқли дин арбоби ҳижоб кийманглар, деяпти. Бу исломга зид эмасми?” деган фикр туғилди.\nУбайдулла Уватов: Ҳижоб дегани нимадан? Ҳижоб дегани бу бошдан-оëқ ўраниб юриш дегани эмас. Ҳижоб дегани беркитиш. Авратларни беркитиш ва ҳоказо. Уни тўғри тушуниш керак.\nОзодлик: Сизнинг фикрингиз билан ҳамоҳанг Абдулазиз Мансурнинг мақоласи чоп этилди. Кейин телевидениеда кўрсатувлар берилди. Бу кўрсатувларда аëлларга нисбатан “Миллий кийим кийинглар”, деган гаплар айтилаяпти. Миллий кийим қанақа ўзи? Масалан, 70 йил русларнинг қўлида яшаб, бошқача кийим кийдик. Ундан кейин Хитойдан келганини, Эрондан келганини кийдик. Ўзи миллий кийим қанақа бўлиши керак? Масалан, руслар келишидан олдинги миллий кийим паранжи эди. Биз нима қилишимиз керак, деган ҳақли савол туғилаяпти-да.\nУбайдулла Уватов: Битта мақола ëки битта олим Убайдулла Уватов буни ҳал қила олмайди. Бу газетага чиқди. "Халқ сўзи", биласиз, 50 минг тиражда чиқади. Шу нарсалардан йиғилиб, умумий хулоса қилинади¸ шунинг фойдали томонлари олинади.\nËзганларимнинг ҳаммаси 100 фоиз тўғри, деб мен ҳам даъво қилмайман. Кийинишлар бўйича жуда катта мутахассис эмасман. Мен ўзимнинг қарашларимни баëн қилганман.\nТинглаганингиздек, бу арабшунос олим аёлларга тавсия қилаётган кийим ўзбек деган миллатнинг қадриятларига мос бўлиши, айни вақтда диний қадриятларига ҳам зид келмаслиги лозим. Аммо бу кийимнинг айнан қай кўринишда экани ҳақидаги саволни суҳбатдош дизайнерларга оширди.\nОзодлик радиоси суҳбатлашишга муваффақ бўлган иккинчи суҳбатдош эса Тошкент шаҳар имом-хатиби Анвар қори Турсунов идорасининг ходими. Анвар қори соғлиги ёмонлашгани боис идорасида йўқ экан. Саволларимизга шу ходим жавоб берди.\n- Бу долзарб мавзу. Бу ҳақда қори акамлар ҳам, дин арбоблари ҳам жавоб беришаяпти. Миллий қадриятларимизга ва кийиниш маданиятимизга уйғун келадиган ва диний кўрсатмаларга зид бўлмайдиган кийим кийиш айни муддао бўлади.\nАниқ бир қолип йўқ. Аниқ бир кўриниш тавсия этилмайди. Анъанавий момоларимиз кийиб келган кийимлардан андоза олинадими...\nМасалан, диний жиҳатдан аниқ белгиланган даража бор. Озод аëл киши юзи, қўли, кафти, оëғидан бошқа жойини беркитиб юришга буюрилган. Ана шу даражага амал қилинса¸ бу ëғи ихтиëрий даражада бўладиган иш.\nОзодлик: Лекин, масалан, ўша...\n- Қори акамнинг ўзлари билан гаплашсангиз маъқул бўларкан.\nОзодлик: Биттагина савол берсам майлими? Ҳозир аëлларимиз кийиб юрган Туркиядан¸ Саудиядан келтирилган ҳижоблар ҳижоб эмасми? Масалан, муслима аëлга Ислом талаб қиладиган кийим.\n- Йўқ. Ҳижоб деган сўзни тўғри тушунишимиз керак. Ҳижоб дегани ëпинчиқ маъносида. Уларнинг ўзларининг менталитетига хос бўладиган бўлса, кийинаверсин. Агар бизда қандайдир фитналарга сабаб бўладиган бўлса¸ ундан қочилгани маъқул бўлади.\nОзодлик: Бу чиқишларга нима туртки бўлаяпти?\n- Бу хусусда бир нарса дея олмайман.\nОзодлик: Айтмоқчи бўлганим, Анвар қори ҳам “Асрлар давомида кийилган анъанавий кийим”, деб жуда тўғри гап айтдилар. Масалан, бу нарса собиқ иттифоқ давридан олдин паранжи эди ва ëқалари бўғиқ узун кўйлаклар эди. Энди шу кўйлаклар замон талабига мос келадими? Дейлик, Вазирлар маҳкамасида ишлайдиган аëл шу кийимни кийиб бора оладими?\n- Ислом дини маълум бир маконга¸ замонга мосланиб қолган дин эмас. Қиëматгача турли маконлар ва замонлар талабига жавоб бера оладиган дин. Тўғри, айнан паранжи шаклини олиш шарт эмас. Айнан паранжи шакли ҳам айнан Ислом дини буюрган шакл эмас. Бизнинг миллий анъаналаримизга мос бўлсин, деган шаклда бу саволни бераяпсизми?\nОзодлик: Ҳа. Биламан¸ масалан, адрасдан¸ беқасамдан чопонга ўхшаган ëпинчиқ кийиб¸ олдига чачвонни ташлаб олишган.\n- Энди бу масалалар телефонда ҳал қилинадиган масала эмас, опажон. Узр, мен ҳам анча кўп гапириб юбордим.\nОзодлик: Саволларимизга жавоб берганингизни биз жуда қадрлаймиз. Илтимос, холис битта саволга жавоб беринг. Сиз диний бошқармада ишлайдиган ходим сифатида миллий ва диний талабларга жавоб берадиган кийимни қандай тасаввур қиласиз?\n- Тасаввуримни телефонда ифодалаб бера олмайман, опажон.\nОзодлик: Сизни безовта қилганимиз учун узр¸ лекин шу савол очиқ қолаяпти-да. Ўшанга телефон қилаëтган эдик.\n- Майли юзма-юз келиб¸ қори аканинг ўзлари билан ëки диний идорадаги улуғ уламоларимиз билан суҳбат олиб борилса мақсадга мувофиқ бўлади.\nОзодлик радиоси бу ходим ва мамлакатда танилган арабшунос олим Убайдулла Уватовга мамлакат расмий ахборот воситаларида ҳижоб кийган ва ғарбона очиқ-сочиқ кийинган ўзбек аёллари танқид қилиниб, бунинг ўрнига уларга асрлар давомида шаклланган ўзбек миллий кийимларини кийиш тавсия қилинаётгани ортидан туғилган баъзи саволларни берди.\nОлинган жавобларни эса эшитдингиз ва бу жавобларга изоҳнинг ҳожати йўқ, бизнингча. Хулоса чиқариш эса яна ўзингиз қолди.


«Google Chrome»да сифатсиз рекламаларни блоклаш функцияси 15 февралдан ишга тушади\n«Google Chrome»да сифатсиз рекламаларни блоклаш функцияси...\n21.12.2017 09:51 0 196\nТўсатдан чиқиб қоладиган ойна, тўлиқ экранли реклама, овозли видеореклама блокланади.\n1 «Google Chrome»да сифатсиз рекламаларни блоклаш функцияси 15 февралдан ишга тушади 01:25\n«Google» компанияси «Chrome» браузерига рекламаларни блок қилиш функциясини қўшиши ҳақида аввалроқ маълум бўлганди. Ёзда ушбу функция андроидлар учун «Chrome Canary» браузерида тест тартибида синаб кўрилди.\nНиҳоят, «Chrome» сифатсиз рекламаларни блоклай бошлашининг аниқ санасини маълум қилди — бу 2018 йилнинг 15 февралидан бошлаб амалга оширилади, деб хабар берди «ITC.ua».\nЭслатиб ўтамиз, «Google Chrome»да рекламаларни блоклаш функцияси «Энг яхши реклама учун» (Coalition for Better Ads) коалицияси сабаб пайдо бўлди, унинг таркибига «Google» ҳам киради. Бу турдаги рекламалар қаторига тўсатдан чиқиб қоладиган ойна, тўлиқ экранли реклама, овозли видеореклама, шунингдек, унинг ёпилиши учун тескари санашни амалга оширувчи рекламалар киради. Таъкидлаш жоизки, коалиция компютер ва мобил қурилма ишлатадиган фойдаланувчилар учун алоҳида рўйхат чиқарди.\n«Google Ad Experience Report» функциясини яратди, бу унинг эгаларини қоидалар бузилаётгани ҳақида огоҳлантиради. «Google»нинг янги сифат стандартларига жавоб бермайдиган рекламалар огоҳлантириш қабул қилинганидан бошлаб 30 кун ичида блокланади. Компаниянинг аниқлик киритишича, реклама эгаларида хатони тузатиш имкони бўлади. Улар «номақбул» рекламани олиб ташлаб, қайтадан текширув учун ариза топшириши керак.\n«Google» шу орқали нашрларга интернетдаги сифатсиз рекламалардан халос бўлишга ёрдам бериш ниятида.\nТехнология 16/02, 11:03\nТехнология 16/03, 17:06\n«Chrome»да ўз-ўзидан юкланиб кетадиган роликлар овозини бутунлай ўчириб қўйиш йўллари\nТехнология 10/01, 10:50\n«Google» ягона тўлов сервисини яратади


Қозоқ қизи Дональд Трамп билан қандай танишганди? » Ўзбекистон янгиликлари – Zamin.uz\nҚозоғистонлик «Олма-ота гўзали-2013» ғолибаси Айгерим Кожахон nur.kz нашрига АҚШ президентлик сайловларида ғолиб чиққан Днальд Трамп билан қандай танишганини гапириб берди.\nАйгеримнинг сўзларига кўра у Трампни бундан бир неча йил олдин «Дунё гўзали» танловида учратган ва улар қисқа суҳбат қурганлар. «Мен уни Москвада ўтказилган «Дунё гўзали 2013″ танловида учратдим. У ўшанда танлов президенти эди. Трамп бизнинг танлов ҳақидаги фикрларимизни ва танқидларимизни тинглаган ва уларга бефарқ бўлмаган. У ўшанда ғалабага эришишни истаган одам доим бошлаган ишини якунига етказиши кераклигини айтиб ўтганди.»- дейди Айгерим Кожахон.\nТеглар: Олма фикрларимизни ўшанда ўтганди Дунё якунига\n18:25 / 28-05-2017\n16:09 / 24-12-2016


Юракнинг оғир зарблари ёки ички касалларимиз варақаси (2019 йил, 21 сон) | insonvaqonun.uz\nБош саҳифа/Олам ва одам/Юракнинг оғир зарблари ёки ички касалларимиз варақаси (2019 йил, 21 сон)\nЮракнинг оғир зарблари ёки ички касалларимиз варақаси (2019 йил, 21 сон)\nҲАЁТ деган чексиз уммонда сузаяпмиз. Ҳар қайси замонда, ҳар қандай маконда умрнинг оқ ва қора ранглари, яхши ва ёмон кунлари, тўғри ва эгри йўллари, чиройли ва хунук манзаралари борлиги барчамизга аён. Қуйидаги ҳолатлар эса юракнинг кучли ва оғир зарбларига сабаб бўлмоқда. Улар жамиятимизнинг ички касалликлари варақаси.\nМуаммолар тингланди, аммо бирортаси ечим топмади...\nНавоий шаҳрини нафақат Ўзбекистонда, балки бир қатор чет мамлакатларда ҳам яхши билишади. Эндигина 60 ёшга тўлган зумрад шаҳарда амалга оширилган бунёдкорлик ишлари, дунёга довруғи кетган корхона-ю маҳобатли иншоотлар эса бир неча юз йиллик тарихга эга кентларникидан қолишмайди. Шаҳримизда турли миллат ва элат вакиллари истиқомат қилади. Аниқроғи, 80 дан ортиқ миллат вакиллари бир оға-инидек яшашига кўпларнинг ҳаваси келади. Шаҳарда 30 та ўзини ўзи бошқариш органи одамларнинг қувонч ва ташвишларига шерик. Аммо айрим муаммолар бу шаҳар аҳолиси учун ҳам бегона эмас. “Ўзбекистон” маҳалласи шаҳарнинг қоқ марказида, биринчи микрорайонида жойлашган. 5700 нафар аҳоли, 1832 та оила истиқомат қилади. Ўтган шанба куни маҳалладошларни йиғилишга тўплашди.\nХалқ депутатлари Навоий шаҳар Кенгаши депутати Ғолиб Назаров раислик қилган мажлисда “Ўзбекистон” маҳалласига\nянги сайланган маҳалла раиси Нормурод Эсанов, шу ҳудудга масъул бўлган шаҳар давлат солиқ инспекцияси бошлиғи, 4-сектор раҳбари Ҳусниддин Нурматовлар ва шунингдек, шаҳардаги баъзи ташкилот раҳбарлари, ҳудуддаги қаҳвахона ва чойхона вакиллари, хуллас, 100 дан ортиқ фуқаролар иштирок этди.\nКун тартибидаги масала — аҳолининг муаммоларини эшитиш ва унга ечим топиш. Кимдир уй йўлагидан машина ўтаётганлигидан норози бўлса, кимдир шаҳардаги 13-умумий таълим мактабига борадиган йўлда болалар учун йўлак йўқлиги бир неча йилдан буён ота-оналарни хавотирга солиб келаётганлиги, яна кимнидир хонадонлардаги жўмраклардан иссиқ сув ўрнига бир соатлаб совуқ сув оқиб туришию, унинг ҳақини тўлаш чақиб кетаётганлиги ҳақида, сув ва газ ўлчагичларини назоратдан ўтказишдаги нохушликлар, чойхонадаги тонготар мусиқалар фуқароларнинг тинчини бузаётганлиги, қаровсиз ит ва мушуклар муаммосигача ўртага ташланди. Бир неча ой, бир неча йиллардан буён ўз ечимини кутаётган юқоридаги муаммолар ва турмуш ўртоғи оғир хасталикдан сўнг оламдан ўтган аёлнинг беш ойдан буён маҳалла эшигида ёрдам сўраб сарғайиши, уч боласи билан қийналиб мурожаат қилган муҳтож оилага маҳалланинг нима сабабдан ёрдам кўрсатмаганлигини тушунолмадик.\nФуқаролар ўз муаммоларини куйиб-ёниб баён қилишди. Депутат эса маҳалла котибига “Барчасини протоколга ёзинг, Навоий кон-металлургия комбинати бош директорининг ўринбосарига ва шаҳар ҳокимига, яна керакли идораларга хат тайёрлаб ҳал қиламиз, керак бўлса, вилоят ҳокимига, Президентга мурожаат қиламиз”, дейишдан нарига ўтолмади. Ҳатто, ҳассага таяниб, умид билан келган одамларнинг қимматли вақти кетган мажлисда лоақал бирорта ҳам муаммо жойида ҳал этилмади. Ваҳоланки, бу муаммолар вилоят ҳокими ёрдамисиз ҳал этса бўладиган оддий муаммолар эди. Бу йиғилишни халқнинг дардини эшитиш учун эмас, хўжакўрсинга ўз ҳисоботлари учун ўтказилган, дейиш мумкин. Чунки муаммоларни у қоғоздан бу қоғозга кўчириш эмас, балки ечишга ўрганиш замони аллақачон келганлигини бу масъуллар ҳали тушунмаганга ўхшайди. Бундай мақсадсиз йиғилишлардан, эски ҳаммом, эски тослардан қачон қутуламиз?\nНавоий асарларини билмайдигантарбиячилар\nНавоий бобомиз “Жаҳолат ўлимдир, билим — тириклик” деса, Беҳбудий бобомиз “Илмсизлик — барча иллатларнинг калитидир”, деб ёзган эди. Февраль ойининг бошлари, ғазал мулкининг султони Алишер Навоийнинг таваллуд куни арафасида эди. Шаҳардаги мактабгача таълим муассасаларидан бирига “Навоийхонлик” маънавият ва маърифат соатига таклиф қилишди. Тадбирга бир иккита маҳалла фаоллари, асосан мактабгача тарбия масканидаги тарбиячилар тўпланишди. Шунчалик оддий ва шунчалар мазмунсиз бир тадбир бўлдики, ҳатто уни Навоийнинг номига арзийдиган тадбир, дейишга ҳам тил бормайди. Қарийб олти асрким буюк мутафаккир асарлари замон ва макон чегараларини билмай, миллатлар эҳтиёжига айланган бир пайтда, бутун жаҳон Ҳазрат Навоийнинг руҳини шод қилайлик, деб унинг ижодига эҳтиром кўрсатиб, таъзим қилсаю, Навоий номини олган шаҳарда тарбиячи, деганлар шу улуғ зотга бағишланган тадбирда шоир ижодидан бирор сўз, дея олмаса, бирор мисра ёд айтолмаса...\nШоирнинг улуғ меросидан ёшларимизни қанчалик кўп баҳраманд этсак, маънавиятни юксакликка кўтаришда, инсоний фазилатларни камол топтиришда шунчалик қудратли маърифат қуролига эга бўлишимиз мумкинлиги етти ухлаб тушига кирмайдиган бу тарбиячилар болаларга нимани ўргатишга қодир? На кийиниш маданияти, на илм ва маърифат бобида бу тарбиячилардан ўрнак олгулик жиҳатлар йўқлиги наҳотки, мутасаддиларни ташвишга солмаётганлигидан таажжубландик. Энг афсусланарли жойи шундаки, болаларнинг келажагига пойдевор қўйилаётган бу масканларнинг аҳволи шу бўлса, бошқалардан нимани ҳам кутиш мумкин? Тарбиячининг ўзи тарбияланган бўлиши керак, деган қоидани унутган бу муассасаларга юқори ташкилотлар “яхшироқ” эътибор қаратишса ёмон бўлмасди.\n“Қўлингизни ўпсам, ноннинг иси келар...”\nНавоий шаҳридаги “Меҳрибонлик уйи”да Ўзбекистон Экологик партияси вилоят кенгаши ташаббуси билан болаларни табиатни севишга ўргатиш мақсадида табиат сайли ташкил этилди. Тадбир баҳонасида асосий эътибор бу масканда тарбияланаётган ўғил-қизларнинг кўнглини кўтариш, уларга ҳаётдан, табиатдан завқланишни ўргатишга қаратилди.\n“Меҳрибонлик уйи” директори Дилбар Орзиева жуда меҳрибон аёл. Ўзбекистонда хизмат кўрсатган ёшлар мураббийси унвонига сазовор бўлган фидойи раҳбар. Бир юз ўн тўрт болага ўз боласидек меҳр улашади. Ҳар бир тарбияланувчининг қалбига қулоқ солади, кўзига қараб дилидагини уқиб олади.\nТадбир болаларни қувнатадиган даражада мароқли ўтаётганлигига қарамасдан биринчи қаторда ўтирган тўрт-беш ёшлар чамасидаги болакайнинг қовоғи уйилган, чеҳраси очилмади. Қўлидан тутиб, бирор ширин сўз айтсангиз, йиғлаб юбориши ҳам аниқ.\nШу ёқимтой болакайдан кўзимизни узмаслигимиз саволини тушунган Дилбар опа “Бу ерга келганига беш кун бўлди, ҳеч кимга қўшилмайди, ўрганолмаяпти, онасини соғинаяпти”, дея изоҳ берди. Ўн етти ёшида шаръий никоҳ билан дунёга келтирган боласини боқиб, тарбиялаш ўрнига, оиласиз саёқ юриб, иккинчи фарзандни орттиргач, уларни боқолмайман, деб фарзандидан кечган қизнинг хатоси жабрини шу мунисгина болажон тортаяпти экан.\nДилбар опанинг юраги яна сел бўлди: “Меҳрибонлик уйи”нинг аксарият болалари ота-онаси бор ўғил-қизлар. Қимматбаҳо машиналарда юрадиган айрим бадавлат оталар ҳам бир йилда бир марта “Меҳрибонлик уйи” эшигидан фарзандини сўраб келмайди. Дугоналари билан кафема-кафе зиёфатдан бўшамайдиган баъзи бемеҳр оналар эса боласига бир дона конфетни раво кўрмайди. Болалар эса ота-онасини интизор бўлиб кутади, зор бўлиб кутади. Бир вақтлар онаси берган рўмолчани ёстиғи остига қўйиб ухлайди, онасини соғиниб йиғлайди, отасини кўргиси келади. Дунёнинг барча бойликларини берсангиз ҳам ота-онаси берган бир бурда нондек бўлмаслигини уларнинг кўзлари, айтолмаган сўзлари билдириб туради...”.\nҲақиқатан ҳам тадбирда “Қўлингизни ўпсам, ноннинг иси келар...”, деган сатрларни соғинч билан айтаётган ўсмир қизнинг овози, қўллари ҳаяжондан титрарди. Болалар ёд айтган аксарият шеърлар ота-она соғинчи ва меҳр ҳақида. Улар юракка ботадиган сатрларни топиб ёдлашган. Меҳр нима ўзи, деб сўраймиз Дилбар опадан. У саволимизга савол билан жавоб беради: “Меҳр... Ўзига тўқ, данғиллама уйи, жойи бор айрим оталарнинг ўз қизидан қизғанган бир парча ноними, раво кўрмаган жойими меҳр, дариғ тутган сўзими меҳр? Дилбандини “Меҳрибонлик уйи”га топшириб, ўз тинчини ўйлаб, йиллар давомида бир қиё боқмаган, бир бор сўрамаган бағирдаги тошми меҳр? Давлатимиз томонидан яратилган яхши шароитлару, тарбиячиларнинг чексиз меҳрибонлиги ҳам ўрнини боса олмаган, ўз боласини зор қақшатган ота-она дийдорими меҳр? Нима у меҳр?!”.\nТўғри, “Меҳрибонлик уйи”да ҳамма шароитлар бор, давлат бераётган нону туз, тарбиячилар бераётган меҳр, ҳаммаси беминнат. Аммо болаларга оила қувончи, ота-оналар бахти етишмайди. Шундай экан, маҳаллага бориб, “Боламни боқолмайман, маълумотнома беринг, “Меҳрибонлик уйи”га топшираман”, дегувчиларга бошқача йўл тутиш керакмикин? Уларга ёрдам бериш, иш билан таъминлаш, болаларини болалар боғчасига имтиёзли равишда жойлаштириш, маҳалласидаги ўзига тўқ оилалар билан суҳбатлашиб, бу ночор оилани қўллаб-қувватлаш ҳақида алоҳида йўл харитаси тузиш зарурга ўхшайди. Болаларнинг кўнглини синдирмаслик учун нимаики зарур бўлса, ҳозир қилишимиз керак. Улар оила бағрида ўсиб, улғайсин, кўнгли кемтик, дили ўксик бўлмасин. Ахир, бунга имкониятларимиз етиб ортади-ку!\nМактабда ўқиётган куёв\nХалқимизда савобли хайрия тадбирлари, саховатли инсонлар кундан-кунга кўпаяётганлигига гувоҳмиз. Аммо савоб оламан, деб ёки “Қош қўяман, деб кўз чиқариш” ҳолатлари ҳам йўқ эмас. Вилоят отинойиси бир гуруҳ ҳожи оналар ҳомийлиги билан 10 та келин-куёвнинг никоҳ тўйи ҳамда 20 га яқин боланинг ёш тўйини ўтказишга қарор қилди. Ноз-неъматларга тўла, тўкин-сочин тўй дастурхони, келин-куёвларга ва суннат тўйи болаларига қимматбаҳо совғалар ҳозирланди. Карманадаги катта тўйхонада хайрия тўйи тантанаси бошланди. Келин-куёвлар, тўй болалар ва уларнинг ота-оналари, яқинлари давра тўридан жой олди. Вилоятнинг бош имом-хатиби, отинойиси, Навоий шаҳар ҳамда Кармана тумани ҳокими ўринбосарлари, хотин-қизлар қўмитаси раислари бирин-кетин тўй минбарига чиқиб, хайрия тадбири ҳақида тўлиб-тошиб фикр билдиришди, ёш оилаларни табриклашди, қутлашди. Тўй сабабчиларининг барчасига тайёрланган совғалар бирма-бир тарқатилди.\nСаховатли халқимиз борлигидан фахрланиш туйғуларини келин-куёвларнинг\nўз тилидан эшитиш ниятида улар турган саҳнага кўтарилдим. Одатда улардан бундай вақтда нимани ҳам сўраш мумкин, исми-шарифию, касби-корини. Бир жуфтликдан сўрасам, иккиси ҳам коллеж ўқувчисиман, дея жавоб берди. Иккинчи жуфтликка юзландим, уларнинг иккови ҳам коллеж ўқувчиси. Яна бир жуфтликка берган саволимнинг жавобидан ҳайратда қолдим. Куёвтўра ўрта мактаб ўқувчиси экан. Қулоқларимга ишонмай, қайта сўрадим. Ҳақиқатан ҳам Кармана туманидаги умумий таълим мактабларидан бирининг 11-синф ўқувчиси. “Савобли” тадбир ташкилотчиларининг бунчалик эътиборсизлигини, рўйхатни шакллантиришдаги кўзбўямачилигини мендан эшитгач, ҳожи оналар ҳам афсусланиб, ранжиб қолишди, баъзилари тўйхонани тарк этишди. Куёв бола таҳсил олаётган мактабга бориб, уйланаётган ўқувчилари ҳақида сўрадим, мутасаддилар бу тўйдан бехабарликларини, ёши каттароқ бўлиб мактабга чиққан ўқувчиларидан бири эканлигини айтишди. Аммо нима бўлганда ҳам у мактаб ўқувчиси. Мактаб ўқувчисининг уйланишини эса ақлга сиғдириш қийин. Маънавият ҳақида катта-катта минбарларда қилаётган баланд-баланд овоздаги маърузаларнинг моҳияти ёки натижаси шуми?!\nОдатда ёши ўтиб, оила қуришга, тўй қилишга имконияти йўқ йигит-қизларга хайрия ёрдамлари қилиб, қўллаб-қувватлаб, мустақил ҳаёт остонасига қадам қўйишларига кўмаклашиларди. Бу галги хайрия тўйи қаҳрамонлари эса...\nҲали касб-ҳунар коллежини, ҳатто мактабни ҳам битирмаган ёшларнинг оила қуришларига бу қадар “жонкуярлик” қилаётган отинойидан ҳамда тўйга келиб нутқ сўзлаган, ўз ҳудудидаги йигит-қизлар тақдирига бунчалик бефарқ, эътиборсиз бўлган хотин-қизлар қўмиталари раисларидан бу ёшларнинг оила қуришга тайёр эканликларига, турмушнинг турли имтиҳонларидан ўта олишларига кафолат бера оласизми, деган саволимизга жавоб кутамиз.\n296\tЧоп этиш PDF


Бухорода ҳайдовчи машинасида Миллий гвардия ходимини уриб, қочиб кетди - Bugun.uz\nБухорода ҳайдовчи машинасида Миллий гвардия ходимини уриб, қочиб кетди\n09:29 | 27-12-2021\nБухоро вилояти Ромитан туманида 20 декабрь куни ҳайдовчи машинасида Миллий гвардия ходимини уриб, воқеа жойидан қочиб кетди. Бу ҳақда ЎзА хабар берди.\nМаълум бўлишича, воқеа соат 05:15 атрофида Газли нефть ва газ қазиб чиқариш бошқармасига қарашли Қумли ГТК мобил йўналишида содир бўлган. Аниқланишича, Миллий гвардия ходимлари қўриқлаш учун «Niva» хизмат машинасида қўриқланадиган ҳудудга борган.\nТаъкидланишича, Ҳ.А. исмли ходим йўналиш қувурининг тақиқланган қисмидан ҳаракатланиб келаётган «УАЗ» автомобилига тўхташ ишорасини кўрсатганда ҳайдовчи талабга бўйсинмай, гвардиячининг устига ҳайдаган. Мазкур ҳодисадан кейин фуқаро воқеа жойидан қочиб кетган.\nОқибатда оғир тан жароҳати олган сафдор Ҳ.А. воқеа жойида ҳалок бўлган. Ҳолат юзасидан А.А. га нисбатан Жиноят кодексининг 97-моддаси (Қасддан одам ўлдириш) 2-қисми «г» банди билан жиноят иши қўзғатилиб, қамоққа олиш эҳтиёт чораси қўлланган.\nАввалроқ Фарғонада Миллий гвардия ходими машинасида уриб кетган фуқаро вафот этгани айтилган хабарга изоҳ берилганди.


Navoiy shahar hokimligi rasmiy sayti > Maqolani chop etish > САЙЛАШ ВА САЙЛАНИШ ХУҚУҚИ\nBosh sahifa > Yangiliklar, Saylov-2014 > САЙЛАШ ВА САЙЛАНИШ ХУҚУҚИ\n26-11-2014, 11:45. Muallif: deputat\nБугунги кунда ҳамма жойда, ҳамма давраларда сайлов тўғрисида гап боради. Тўғри-да, мамлакатимиздаги энг катта сиёсий тадбир яқинлашаётгани боис сайлов тўғрисида турли саволлар, баҳслар, фикрлар бўлиши табиий. Шу ўринда ёшларимиз орасида сайловга тегишли кўп учрайдиган айрим саволларга тўхталиб ўтсак.\nМамлакатимизда барча фуқароларнинг жамият ва давлат ишларини бошқаришда бевосита ва ўз вакиллари орқали иштирок этиш ҳуқуқлари қонун билан мустаҳкамлаб қўйилган. Шу жиҳатдан Ўзбекистон Республикасининг 18 ёшга етган фуқаролари сайловга иштирок этиш яъни сайлаш ҳуқуқига эгадирлар.\nСайловларда номзод сифатида иштирок этишда Олий Мажлис Қонунчилик палатасига сайланиш учун 25 ёшга тўлган, вилоят, шаҳар ва туман Кенгашларига депутатликка сайланиш учун эса 21 ёшга етган ва Ўзбекистон Республикасида муқим яшаётган фуқароларимиз сайланиш ҳуқуқига эгадирлар.\nДепутатликка номзодлар кўрсатиш ҳуқуқи сиёсий партиялар ва ўз –ўзинини бошқариш органларига берилган. Бунда ўз-ўзини бошқариш органлари фақат маҳаллий давлат органларига номзод кўрсатишлари мумкин.\nБугунги кунда Навоий шаҳри бўйича 30 та сайлов округи бўлиб, мавжуд 4та сиёсий партиялардан 119 нафар халқ депутатлари шаҳар Кенгашига номзодлар расман рўйхатга олинди. Ва уларга номзодлик гувоҳномалари топширилди. Барча номзодлар ва сиёсий партиялар маҳаллаларда, ташкилот ва корхоналарда сайловчилар билан учрашиб, ўз сайловолди дастурлари билан тарғибот- ташвиқот ишларини бошладилар.\nШ.ХАЛИЛОВ, шаҳар сайлов комиссияси раиси


Оғир касалларнинг аксарияти ўзини ўзи даволаш билан шуғулланганлар – Зангиота директори - 27.07.2021, Sputnik Ўзбекистон\nЎзини ўзи даволаш беморларнинг умумий ҳолатини янада оғирлаштириб, касалликка қарши курашаётган шифокорларга ҳам катта қийинчилик туғдирмоқда - Ҳусанов. 27.07.2021, Sputnik Ўзбекистон\nТОШКЕНТ, 27 июл — Sputnik. Зангиота 1-юқумли касалликлар шифохонасига оғир аҳволда олиб келинаётган беморларнинг аксарияти ўзини-ўзи даволаш билан шуғулланганлар, деди ушбу шифохона директори Анвар Ҳусанов.Ҳусанов айтишига кўра, бундай ўз-ўзини даволаш беморларнинг умумий ҳолатини янада оғирлаштириб, касалликка қарши курашаётган шифокорларга ҳам катта қийинчилик туғдирмоқда. Шу сабабли ҳам шифокор фуқаролардан фақат мутахассис-шифокорларга мурожаат қилиб, уларнинг тавсифсига кўра даволанишни сўраб қолган.Маълумот учун, Ўзбекистонда коронавирусга чалиниш бўйича антирекорд ҳар куни янгиланмоқда. 26 июл куни яна 789 кишида коронавирус ва 521 кишида пневмония аниқланган. Вафот этганлар сони 6 кишини ташкил қилмоқда.\ncovid-19 умумжаҳон пандемияси, шифохона\nЎзини ўзи даволаш беморларнинг умумий ҳолатини янада оғирлаштириб, касалликка қарши курашаётган шифокорларга ҳам катта қийинчилик туғдирмоқда - Ҳусанов.\nТОШКЕНТ, 27 июл — Sputnik. Зангиота 1-юқумли касалликлар шифохонасига оғир аҳволда олиб келинаётган беморларнинг аксарияти ўзини-ўзи даволаш билан шуғулланганлар, деди ушбу шифохона директори Анвар Ҳусанов.\n“Бугунги кунда бизга жуда кўп беморлар оғир аҳволда олиб келинмоқда. Уларнинг аксарияти уйда, кимларнидир тавсиясига кўра ёкин интернет тармоқларидан қандайдир дори-дармонлар, антибиотиклар, гормонотерапия, пульсотеряпия қилиб даволаниб, минг афсус, касалликнинг 5-6 кунида жуда оғир аҳволга тушиб қолиб бизга олиб келинмоқда”, - дейди шифокор.\nҲусанов айтишига кўра, бундай ўз-ўзини даволаш беморларнинг умумий ҳолатини янада оғирлаштириб, касалликка қарши курашаётган шифокорларга ҳам катта қийинчилик туғдирмоқда. Шу сабабли ҳам шифокор фуқаролардан фақат мутахассис-шифокорларга мурожаат қилиб, уларнинг тавсифсига кўра даволанишни сўраб қолган.\n“Коронавируснинг биринчи белгилари, иситма кўтарилиши, томоқ оғриши, тана қақшаб оғриши, йўтал аломатлари пайқаган заҳотиёқ – ўз поликлиникангизга, мобил бригадаларга ёки 103 рақамига қўнғироқ қилиб. Мутахассислар тавсиясини олиш ва белгиланган муожаларни олишингизни илтимос қиламан. Ўзингизни ва яқинларнингизни эҳтиёт қилинг”, - дейди Анвар Ҳусанов.


Ислом дини терроризм ва экстремизмга қарши\nimon.uz 2021-05-07 05:34:12 140\nЭкстремизм — жамият учун анъанавий бўлган диний қадриятлар ва ақидаларни рад этиш, уларга зид бўлган ғояларни алдов ва зўрлик билан тарғиб қилишга асосланган назария ва амалиётни англатади.\nҲали террорнинг таърифида бир қарорга келинмаган бўлса ҳам кеўчилик террорни ўз мақсадига эришиш йўлида бошқаларнинг жони, моли ва обрўсига куч ва қурол ишлатиш йўли билан зарар етказишни террор деб атамоқдалар.\nЎз – ўзида бу масалаларга Ислом дини таълимотларида қандай қаралади деган савол пайдо бўлади. Албата, бу каби саволларга Қуръон ва Суннатда жавоблар тайёр. Жавоб беришдан аввал террордан тортилаётган зарарларга бир назар солайлик. Уларнинг рўйхати бошида бегуноҳ одамларнинг кўплаб ҳалок бўлиши туради. Кейин кишиларнинг молу мулклари зое бўлиши, шарафларига футур етиши, халқлар орасидаги муносабатларнинг ёмонлашиши, дунёда хавф – хатар бардавом бўлиши каби кўпгина инсонятга зарарли нарсалар келади. Ислом инсониятга зарар етишига мутлақо қаршидир. Ислом Аллоҳ таоло томонидан инсоният бахт – саодатини таъминлаш учун жорий қилинган диндир. Ислом динининг таълимотлари, қонун-қоидалари ва амалларидан бешта бош мақсад кўзда тутилгандир:\nИнсон ҳаётини муҳофаза қилиш мақсади.\nИнсон ақлини муҳофаза қилиш мақсади.\nИнсон динини муҳофаза қилиш мақсади.\nИнсон наслини муҳофаза қилиш мақсади.\nИнсон молу-мулкини муҳофаза қилиш мақсади.\nАллоҳ таоло Қуръони Каримда: «Ким бир жонни ноҳақдан ёки ер юзида фасод қилмаса ҳам ўлдирса, худди ҳамма одамларни ўлдирган бўлади. Ким уни тирилтирса, худди ҳамма одамларни тирилтиргандек бўлади» деган.\nУсмонали Оралов тайёрлади


ЎзА - Ўзбекистон – Хитой ва жаҳонда сув танқислиги муаммолари\n11.07.2019 15:17:10 Чоп этиш версияси\nЎзбекистон – Хитой ва жаҳонда сув танқислиги муаммолари\nМухбиримизнинг “Ўзбекистон – Хитой ва жаҳонда сув танқислиги муаммолари” деб номланган туркум мақолаларини беришда давом этамиз. Бугун диққатингизга “Бу ўспиринга жаннатдан жой беринг!” деб номланган мақоланинг 2 қисмини ҳавола этмоқдамиз.\nБу ўспиринга жаннатдан жой беринг!\nШу ерда бир ривоят ёдимга келди. Унда баён этилишича, Аллоҳ таоло барча халқларга ер улашаётган пайтида доимо меҳнат ва фарзанд ташвиши билан банд бўлган ўзбеклар вакили кеч қолиб келибди. Ер тақсимлаш тугаб бўлгач, Аллоҳ таоло қараса ҳузурида усти боши бироз чангроқ, эндигина меҳнатдан бош кўтарган чоғи, лекин билаклари чайир, бўйдор бир йигит турган экан. Шунда мулозимлар Аллоҳим бўш ер тугади, дейишибди. Аллоҳ таоло йигитга қараб, унинг вужудидан уфуриб турган иймон, эътиқодни кўргач, “Бу ўспиринга Жаннатдан ер ажратиб беринглар!”, дебди. Аммо, – давом этибди Аллоҳ таоло, – фақат бу ер уззу кун меҳнат қилишни талаб қилади. Бардам бўл!”, дебди Яратган. Ривоятда айтилишича, ўзбек халқи ҳақиқатдан жаннат нозу неъматлари битадиган бугунги ер ва сув, иқлимига ана шундай эга бўлган экан. Шу сабабдан ерларимиз ўз неъматларини фақат меҳнат қилганга беради.\nЎзбек замини ҳақиқатдан жаннатмонанд. Фақат у ўзининг дунёда йўқ ширин-шакар неъматларини пешоналаридан мунчоқ-мунчоқ тер тўкиб тиним билмай муттасил меҳнат қилганга беради. Баҳорда экилган тераклар ҳисобидан 4-5 йилдан сўнг кичик бир том қуриш, 5-10 йилдан кейин эса танаси бақувват ёнғоқ, чинорлардан кенг ва росмана уй қуриб, иморат кўтариш мумкин. Жаннатмонанд еримизда битаётган мевали дарахтларни, қовун ва тарвузларга тўла полизини айтмайсизми? Уларнинг таъми, мазаси қанчалик ширин бўлса, жазирама қуёш остида қилинадиган меҳнати ҳам шунчалик оғир ва аччиқдир. Фақат миришкор деҳқонларгина вақтида парвариш қилиб, куз-қиш совуқларига қарамай ҳосилини йиғиштириб олишни билади.\nЎзбекистонда ҳар бир инсон ўзига керакли неъматни ақли, тадбиркорлиги ва меҳнати билан яратади. Халқимизда меҳнатнинг таги роҳат деган гап бежизга айтилмаган.\nМеҳрни қондириб, чанқоқни босиб, роҳат қилиб ичиладиган тоза ичимлик суви ҳозир нафақат ҳудудий балки дунёвий муаммога айланиб бормоқда. Бугун Ўзбекистонда 8 миллион гектарга яқин ҳосилдор ерлар сувнинг йўқлиги сабабли экилмай бекор ётибди. Бу ҳозир республика аҳолиси деҳқончилик қилаётган экин майдонларидан икки баробарга кўп демакдир. Агар шундай дейиш жоиз бўлса, ерсевар, сувсевар, меҳнатсевар халқимизга, айниқса, ёшларимизга қанчадан-қанча янги иш жойлари, даромад манбаи бўлар эди.\nБундан 35-40 йил муқаддам юқоридан келган топшириқ, палон миллион тонна пахта етиштиришимиз шарт деб, Аму ва Сирдарёларни саёзлатиб, Марказий Осиёдаги ягона бўлган денгизни қуритиб қўйдик. Айрим пайтда ҳақиқатдан чалғитиш мақсадидами, Орол денгизи тўғрисида турли хаёлий фаразлар, афсонаю ҳикоялар пайдо бўлмоқда. Бир фараз бўйича, гўё Орол денгизини Каспий денгизи билан боғлаб турадиган ер ости дарёлари мавжуд экан ва денгизимизнинг суви Каспийга оқиб кетибди, дейишмоқда. Келинг, шу масалага аниқлик киритишга ҳаракат қилиб кўрайлик.\nКемирганга тоғ ҳам чидамайди, дейди доно халқимиз. Аму ва Сирдарёлар сувлари собиқ совет иттифоқининг 250 миллионлик 15 та қардош ва яна неча юз миллионли 14 та социалистик ҳамдўстлик давлатлари лагеридаги текстиль саноати корхоналарига пахта етказиб беришга, уларнинг аҳолисини иш билан таъминлашга, совет иттифоқнинг валюта тушумларини кўпайтиришга, қолаверса, собиқ империянинг мудофааси мақсадида пахта линтидан ишлаб чиқариладиган портловчи моддалар тайёрлашга кетарди.\nШу ерда бир воқеа ёдимга тушади. Мустақилликнинг дастлабки йиллари эди... Вазирлар Маҳкамаси биносининг олтинчи қаватида Ўзбекистонда биринчи бор ишбилармон ва тадбиркорлар халқаро учрашуви бўлиб ўтмоқда. Дунёнинг кўплаб давлатларидан ишбилармон, тадбиркорлар келишган. Тадбирни турли давлатларнинг ахборот агентликлари, радио, телевидение журналистлари ёритмоқда. Шунда Биринчи Президент Ислом Каримов ўз нутқида “Бюджетимизда биздан пахта сотиб олган бир қатор давлатларнинг миллий валюталари, жумладан, Польшанинг злотихлари йиғилиб қолди. Биз уларга мурожаат қилиб шу пулларингиз ҳисобига бизга керак бўлган маҳсулотларингизни сотинг десак, йўқ, маҳсулотларимиз учун бизга АҚШ долларида ҳақ тўланглар, дейишмоқда”. Бу бедодликка чидай олмаган Ислом Каримов шу катта йиғилишда ўзига хос бўлган кескин суратда польшалик тадбиркорларга қарата: “Ўзингларни пулингларни олмасанглар, мен нима уларни уйимнинг деворларига байроқ қилиб ёпиштираманми”, деган эди.\nШунда залга аввал бироз сукут чўкди, сўнгра жонланиш пайдо бўлди. Залнинг ўртароғидаги курсида Польша элчиси бўлса керак, номуси келганиданми ёнидаги барваста бир кишини ўтирган жойида туртиб, чамамда у учрашувга келган тадбиркор эди, нималардир деди. Президент унга эътибор бермай нутқида давом этди. Бироздан кейин залнинг шу еридан: – “Майли, мен у злотихларни сотиб оламан”, деган овоз эшитилди. Бу Ўзбекистон пахтасини арзон-гаровга сотиб олиб, бошқа хорижий давлатларга сотиб мўмайгина даромад қилаётган социалистик мамлакат тадбиркорлардан бирининг ўз элчисининг тазйиқи остида қилган жавоби эди.\nАччиқ ҳақиқат бўлса ҳам тан олишимиз керак, сувдай бебаҳо неъматдан фойдаланишда ўзимизнинг ҳам бу бебаҳо неъматга хўжасизларча ёндашишимиз, пахта ва бошқа экин майдонларини суғоришда назоратнинг сустлиги туфайли қанчадан-қанча сув исроф бўлди. Ким ҳисоблади буни? Сувдек бебаҳо неъматнинг қолгани ер, тупроқ, қумга сингиб, қуёшда буғланиб учиб кетди. Вазият ҳамон шунақа.\nЎзбекистон Республикаси Президентининг Мурожаатномаси ва фармонида сув хўжалиги секторига замонавий, инновацион ҳамда ресурсларни тежайдиган технологияларни жорий этиш, сув ресурсларини бошқариш ва улардан фойдаланиш соҳасидаги ахборот-коммуникация технологияларини ва илғор хорижий усулларни кенг қўллаш алоҳида таъкидлаб ўтилади.\nОчиқ айтиш керак, деҳқонларимиз қишлоқ хўжалигини юритиш кўп минг йиллик тажрибасига, маданиятига эга бўлгани ҳолда, қишлоқ хўжалиги соҳасидаги олимларимиз, инженерларимиз, илмий-тадқиқот институтларимиз, қолаверса, Ўзбекистон қишлоқ хўжалик саноати индустрияси ҳанузгача уларга сувни тежаб-тергаб ишлатиб, айни пайтда юқори самара берадиган янги мукаммал техника ва технологияларни яратгани йўқ. Яратса ҳам қишлоқ хўжалиги амалиётига татбиқ этилаётганини кўрмаяпмиз. Ахир мутахассисларимизнинг ҳисоб-китоби бўйича ҳозир Ўрта Осиёда мавжуд бўлган сув ресурслари ҳисобига пахта, сабзавот, боғдорчилик ва бошқа қишлоқ хўжалик маҳсулотларидан аҳолимиз эҳтиёжини тўла қондира оладиган, боз устига уларни катта ҳажмда экспортга чиқара оладиган ҳосил етиштириш мумкинлиги таъкидланмоқда.\nМамлакатимиз ирригация тизими ҳам инновациялар даврига кўчмоқда. Олиб борилаётган тубдан ўзгаришларнинг бири бу экинларни томчилаб суғорилаётганидир. 2019-2023 йилларда пахта хом ашёсини етиштиришда томчилатиб суғориш технологиялари жорий этиш белгиланган. Мурожаатнома ва Фармон чоп этилганидан кўп ўтмай Президентимизнинг “Пахта хом ашёсини етиштиришда томчилатиб суғориш технологияларидан кенг фойдаланиш учун қулай шарт-шароитлар яратишга оид кечиктириб бўлмайдиган чора-тадбирлар тўғрисида”ги қарори қабул қилинди. Мазкур ҳужжат бўйича томчилатиб суғориш технологияларини жорий этганлик учун субсидиялар берилиши кўзда тутилди. Замонавий суғориш тизимларини жорий қилишга сарфланган маблағларнинг кластерлар ва бошқа пахта хом ашёсини етиштирувчи ташкилотларга 25 фоиз қисми, фермер хўжаликларига 50 фоиз қисми давлат бюджети ҳисобидан субсидия тариқасида қопланади.\nҚарорда шунингдек, ғўза етиштиришда илғор технологиялардан фойдаланишнинг устувор йўналишлари белгиланган. Томчилатиб суғориш технологияларини жорий қилиш учун ҳар бир гектар ерга 8 миллион сўм субсидия берилади. Тадбиркорлик фаолиятини ривожлантиришни қўллаб-қувватлаш давлат жамғармаси ҳисобидан эса томчилатиб суғориш тизимларини қуриш, таъмирлаш учун ажратиладиган кредитларнинг 10 фоизи банклар томонидан қопланади. Томчилатиб суғориш технологиясини жорий этиш учун зарур бўлган бутловчи қисмлар ва хом ашё божхона божини тўлашдан озод этилади. 2019 йил 1 ноябргача томчилатиб суғориш технологиясини жорий этишдаги рағбатлантиришларни экинларнинг бошқа турларига ҳам татбиқ этиш чора-тадбирлари амалга оширилади.\nВикипедия энциклопедиясида қайд қилинишича, ҳозир Амударё суви Орол денгизига ета олмай тугаб қолмоқда. Сувлар пахта, ғалла, маккажўхори ва бошқа қишлоқ хўжалик экинларини суғоришга, тобора кўпайиб бораётган саноат корхоналари эҳтиёжларига, хонадонларга олинаяпти. Шу сувдан шўр ерларнинг тузлари ювилаяпти, миллион-миллион тонна ҳосил олинаяпти.\n– Шуни инобатга олган ҳолда қишлоқ хўжалигида анъанавий суғориш тизимидан механик ирригация йўналишига ўтиш иқтисодий жиҳатдан қулай бўлиб, табиий ресурсларни тежашга ёрдам беради, – дейди “АISCO” ирригация компанияси бош директори Даниел Фернандэс. – Бундан ташқари, ушбу тизимдан кўп йиллар давомида фойдаланиш мумкин бўлади. Боз устига уни бошқариш нисбатан осон. Янги суғориш тизимларидаги барча ишлар компьютерлаштирилган. Муҳими, бугунги ишлаб чиқилган технология 50 гектарлик дала майдонларида сабзавот, пахта, боғдорчилик каби ҳар қандай қишлоқ хўжалиги экинлари учун мўлжалланган.\nЎзбекистон қишлоқ хўжалиги ходимлари олдида улардан катта меҳнат, билим талаб қиладиган пахтани чанқатмай суғориш, парваришлашнинг замонавий усулларини қўллаш масаласи турибди. Бунинг учун электр қуввати, юқори босимда сув ҳайдайдиган насослардан ташқари махсус полиэтилен қувурлари керак бўлади. Не бахтки, бу масалада ҳожатимизни чиқарадиган кўплаб газ конларимиз, уни қайта ишлайдиган газ-кимъё завод ва мажмуаларимиз мавжуд.\nМазкур корхоналаримиз давлатимиз раҳбарининг фармонлари ва ҳукуматимиз қарорлари асосида Республика қишлоқ хўжалик секторига, кимъё саноати корхоналарига бир қатор имтиёзлар яратиб бермоқда.\nАна шундай ҳужжатларнинг бирида биз қуйидаги сўзларни ўқиймиз. “Маҳаллий ишлаб чиқарувчиларни қўллаб-қувватлаш мақсадида томчилатиб суғориш тизимлари бутловчи қисмларини ишлаб чиқарувчи корхоналар 2019-2023 йиллар давомида барча (қўшилган қиймат солиғидан ташқари) солиқлардан озод қилинади;\nУшбу солиқлардан озод бўлган маблағлар корхонанинг моддий техник базасини яхшилашга йўналтирилиши алоҳида назоратга олинади”, дейилади.\nПрезидентимизнинг 2018 йил 17 апрелдаги “Қишлоқ ва сув хўжалиги давлат бошқаруви тизимини тубдан такомиллаштириш чора-тадбирлари тўғрисида”ги фармонида мамлакат сув хавфсизлигини таъминлаш, сув оқимлари ҳақидаги маълумотларни реал вақт режимида тўплаш тизимини жорий этиш, ер ости сувларининг мақбул сатҳларини таъминлаш ҳамда сув ресурслари билан барқарор оқилона фойдаланиш масалаларига алоҳида эътибор қаратилган. Сув хўжалиги секторига замонавий, инновацион ҳамда ресурс тежайдиган технологияларни жорий этиш, сув ресурсларини бошқариш ва улардан фойдаланиш соҳасидаги ахборот-коммуникация технологияларини ва илғор хорижий усулларни кенг қўллаш шу куннинг энг долзарб масалаларидан бири деб қайд этилади.\nМазкур ҳужжатда сув хўжалигини ривожлантириш Республика жамғармаси тузилган ва Республика бюджетининг қўшимча манбалари ҳисобидан 18 миллиард сўм ҳажмида маблағ ажратилган. Шу чора-тадбирлар етарлими, деган савол пайдо бўлади. Йўқ, албатта, камида бир авлод умри мобайнида йиғилиб қолган муаммоларни ечишга анча вақт, маблағ керак бўлади. Экин майдонлари кенгайиб, аҳоли сони тобора ортиб бораётган бир пайтда биз сув ресурсларидан қандай фойдаланаяпмиз. Жаҳон амалиётида сув камчил ҳудудларда тажрибадан муваффақиятли ўтган томчилаб, ёмғирлатиб суғориш усулларининг қўлланилиши қай аҳволда?\n2019 йилга режалаштирилган 12 минг 121 гектар экин майдонининг фақат 4 минг гектаридагина янги суғориш тизимининг полиэтилен қувурлари ўрнатилган. У ҳам бўлса Самарқанд билан Сурхондарё вилоятларида. Андижон, Бухоро, Жиззах, Қашқадарё, Навоий, Наманган вилоятларида эса томчилаб суғоришга ўтиш ишлари суст. Тўғри, полиэтилен трубалари орқали босимда сув юритиш электр насослари орқали таъминланади. Бунда ҳам ишларни яхши деб бўлмайди. Қорақалпоғистон Республикаси, Қашқадарё, Самарқанд, Сирдарё ва Жиззах вилоятларида суғориш тизимларидаги насосларни бир меъёрда мунтазам электр токи билан таъминлашда тез-тез узилишлар содир бўлмоқда.\nТошкент ирригация ва қишлоқ хўжалигини механизациялаш муҳандислари институтида экин маҳсулотларини ишлаб чиқаришда ёмғирлатиб суғориш технологиясининг замонавий усуллари устида илмий-амалий ишлар олиб борилаяпти. Таъкидлаш жоизки, сув ресурсларидан самарали фойдаланиш мамлакатимизда камчил, тақчил бўлган сув ресурсларидан тежаб-тергаб унумли фойдаланиш имконини беради, мутахассисларнинг фикри бўйича суғориладиган ерларнинг мелиоратив ҳолатини ҳам яхшилайди, қишлоқ хўжалиги экинлари ҳосилдорлигини ҳам ортади. Тўғри, янги суғориш технологияси, айниқса, дастлабки даврда каттагина капитал-маблағ талаб қилади. Лекин на илож, бошқа имкониятимиз йўқ. Ўрта Осиёнинг ичимлик ёки суғориладиган чучук суви ўзида пайдо бўлади, ташқаридан келмайди.\nСиз мухбиримизнинг “Ўзбекистон – Хитой ва жаҳонда сув танқислиги муаммолари” деб номланган туркум мақолаларининг иккинчи қисми билан танишдингиз. “Орол денгизи суви қаерга кетди?” деб номланган мақоланинг 3 қисми билан эртага танишасиз.


hidoyat.uz – “Мовароуннаҳр” нашриётининг сайти - БИР УСУЛЛИ ПОЛВОН\nБола бир хил ҳаракатни қайтараверишдан зерикди. Бир куни устозига бу усулни яхши ўзлаштириб олганини, бошқа усулларни ўрганмоқчилигини айтди. Устози эса бунга рози бўлмади.\n– Бу усулни энг зўр даражада бажарадиган полвон сен бўлишингни истайман, – деди у.\nБола бир ҳаракатни такрорлайвериб, ҳадисини олди, уни жуда тез бажаришни ўрганди. Бироқ бошқа усулларни ҳозирча билмасди.\nБир куни устози уни мусобақага ёздирди. Бола бу хабарни эшитиб, эсанкиради:\n– Рақибларим биринчи уринишдаёқ мени ағдаришса керак, – деди.\n– Сен билганингни амалда қўлла, шунинг ўзи етарли, – деб таскин берди.\nБола илк олишувда рақибини қийинчиликсиз енгди. Кейинги рақибларни ҳам мағлуб этди. Ҳолбуки, биттагина усулни ишлатаётганди. Аммо негадир рақиблари унга қаршилик кўрсата олмасди. Финалдаги рақибининг гавдаси ундан икки баравар катта эди, шунга қарамай, уни ҳам йиқитди.\nБоланинг қалби севинчу ҳайратга тўла эди. Шундай кучли полвонлар мендай битта қўли йўқ рақибга қандай қилиб осонгина мағлуб бўляпти деб ўйларди у. Устози бу ҳолга тушунтириш берди:\n– Ўғлим, сен қўллаётган усул курашдаги энг зўр усуллардан бири. Унга қарши туришнинг битта йўли бор: рақибнинг чап қўлини тутиб олиш керак...\n2027 марта ўқилган.


26 ноябр 2020, Тошкент вақти: 20:36\nОлимпиада совриндорлари Артур Таймазов, Ришод Собиров, Аббос Атоев ва Сослан Тигиев.\nБитта олтин ва учта бронза медал\nЎзбекистон жамоаси 2008 йилги Пекин Олимпиадасидан битта олтин, иккита кумуш ва учта бронза медали билан қайтган эди.\nЛондон олимпиадасида ўзбекистонликлар олтин медални 16 кун кутишди. 16 кун давомида ҳар бир спортчи чиқишидан сўнг пир бўлган ҳафсалалар асабларни ҳам эговлагани сир эмас.\nЛекин 33 ёшли Артур нафақат олтин медал соҳиби бўлди, балки тарихда кетма-кетига учинчи бор Олимпия олтинини қўлга киритган учинчи курашчи бўлди.\nЛондон Олимпиадасида дзюдочи Ришод Собиров, боксчи Аббос Атоев ва курашчи Сослан Тигиев бронза медалини қўлга киритди.\nАббос Атоев (ўнгда) олимпиада мусобақаси пайти.\nFacebook ва Twitter ижтимоий тармоқларидаги муҳокамалардан спорт ишқибозлари Аббос Атоевдан олтин медал кутишганини кўриш мумкин эди.\nРишод Собиров (ўнгда) олимпиада мусобақаси пайти.\nРишод билан суҳбатни қуйида тўлиқ тинглайсиз:\nЛондон Олимпиадасида ўзбек спортчилари билан боғлиқ учта допинг можароси қайд қилинди:\nЖорий йил ноябр ойи бошида Халқаро Олимпия қўмитасининг Интизомий коллегияси қарори билан ўзбекистонлик эркин курашчи Сослан Тигиевдан Лондон Олимпиадасида олган бронза медали олиб қўйилиши ҳақидаги хабар пайдо бўлди.\nСослан Тигиев (чапда)\nХалқаро Олимпия қўмитаси расмийларига кўра, ўзбекистонлик курашчи Сослан Тигиев бронза медалини қўлга киритган 10 август куни унинг қон намунасида спортчилар учун тақиқланган метилгексанамин моддаси аниқланган.\nОлимпия қишлоғидан ҳайдалган гимнастикаси\nЛондон Ёзги Олимпиадасида Ўзбекистонни тамсил қилган ягона гимнастикачи 20 яшар Луиза Галиулина эса допинг синовидан ўта олмади ва Олимпия қишлоғидан ҳайдалди.\nЛуизанинг Лондон аэропортида кетаётган сурати Интернет сайтларини “безади”.\nДопинг бўйича иккинчи текширув натижалари ҳам унинг организмида таъқиқланган (диуретик препаратга алоқадор) фуросемид моддаси борлигини кўрсатгач, Халқаро Гимнастика федерацияси FIG ноябр ойида Галиулинани олти ойга халқаро мусобақалардан четлатиш ҳақида қарор чиқарди.\n- Аввало менга қисқа муддат беришганидан хурсандман. Халқаро Гимнастика федерацияси қарорига эътирозим йўқ, дейди Луиза Галиулина Озодлик мухбири билан суҳбатда.\n- Менинг ўзим ҳам ҳайронман, қандай қилиб бунақа модда менинг танамда пайдо бўлиб қолганидан. Кимдир атайлаб буни овқатимга ташлаб қўйган бўлса керак. Яна билмадим. Бу препаратни фақат вазни ортиқча бўлган одам ичиши мумкин. Буни ичишга ҳеч қанақа ҳожат йўқ эди. Ҳозир мана шу чеклов сабаб бир-иккита халқаро мусобақаларда қатнаша олмадим, лекин бу мен учун катта фожиа эмас. Ҳозир ҳар куни тайёрланаяпман. Худо хоҳласа¸ феврал ойидан мусобақаларда қатнаша оламан ва нимага қодир эканимни ёзда жаҳон кубоги мусобақаларида исботлаб бераман, деди Луиза Галиулина Озодлик билан суҳбатда.\nБир қатор халқаро мусобақаларда муваффақиятли чиқишлари билан танилган ўзбек гимнастикачиси Луиза Галиулина 2013 йилнинг 30 январига қадар спорт мусобақаларида қатнаша олмайди.\n2008 йилги Пекин Олимпиада ўйинларининг кумуш медали совриндори, машҳур дзюдочи Абдулла Тангриев Лондон Олимпиадаси медалларидан бирига асосий даъвогарлардан бири сифатида кўрилганди.\nБироқ Олимпиада ўйинлари бошланиши арафасида Тангриев қонида наша излари топилгани учун олимпиада ўйинларига умуман қўйилмади ва унинг икки йилга халқаро мусобақаларда иштирок этиши тақиқлаб қўйилди.\nЎзбекистон Дзюдо Федерацияси расмийлари Озодлик билан суҳбатда Тангриев қонида канабис излари аниқлангани сабаб Ўттизинчи Олимпиада ўйинларида иштирок этмаслигини таъкидлашди.\nДзюдо бўйича ўз вазни тоифасида ўтган йилги Жаҳон чемпионатининг мутлақ ғолиби бўлган Тангриев допинг можаросидан кейин мухлисларининг умидини оқламагани учун узр сўради.\nОлимпиаданинг шов-шувли воқеаси\n11 август куни Ўзбекистоннинг Спорт телеканали Артур Таймазовнинг гуржи курашчиси Давит Модзманашвили билан курашини эфирга узатиб, спорт ишқибозлари кўнглини ҳушнуд этди. Лекин телеканал бир жойида “қовун туширди”.\nСпорт ТВнинг Салимбойни “қайчилаши” ўзбек спорт ишқибозлари учун Лондон Олимпиадаси билан боғлиқ энг шов-шувли воқеа сифатида қайд қилинди.\nYoutube видео порталига жойлаштирилган Салимбой Абдувалиев билан Артур Таймазовнинг хурсандчилиги акс этган тасвирлар энг кўп томоша қилинган видеолар қаторидан ўрин олди.\nПаралимпиада: Медал ва рекордлар\nЁзги Паралимпиада мусобақаларида учинчи бор иштирок этган ўзбек спортчилари илк бор медал соҳиби бўлишди.\nЛондондаги XIV Паралимпиада ўйинларининг иккинчи кунида дзюдочи Шариф Ҳалилов қўлга киритган кумуш медал ўзбек паралимпиадачиларининг тарихдаги илк медалидир.\nЎзбек паралимпиадачилари Лондон мусобақаларида Марказий Осиё давлатлари орасида медал олган ягона давлат сифатида ҳам қайд қилинди.\nЛондон Паралимпиадаси ўзбекистонлик спортчилар учун рекордлар мавсуми ҳам бўлди.\n31 август куни ўзбекистонлик спортчи Крилл Панков 100 метрга сузиш мусобақаларида финал босқичигача чиқишга муваффақ бўлди, аммо олтинчи ўринни эгаллаб, медалдан қуруқ қолди.\nПанков мусобақаларда медал олишга муваффақ бўлмасада, Осиё бўйича 100 метрга сузишда рекорд натижаларини икки марта янгилади.\nЯдро улоқтириш мусобақаларида Ҳусниддин Норбеков эса юқори тўртликдан жой эгаллади.\nЎзбекистон Президенти Ислом Каримов фармонига кўра, Лондон Олимпиадасида медалга сазовор бўлган спортчилар яна медаллар билан тақдирланди.\n14 август куни имзоланган мазкур фармонга мувофиқ, Ўзбекистон жамоасида ягона олтин медални қўлга киритган курашчи Артур Таймазов “Эл-юрт ҳурмати” ордени билан тақдирланди.\nБронза медал соҳиблари дзюдочи Ришод Собировга “Ўзекистон ифтихори” фахрий унвони топширилди.\n"Ўзбекистон ифтихори" унвони соҳиби Ришод Собиров, Озодлик билан суҳбатда, мукофотдан хурсандлигини айтиб, 2016 йили Бразилиянинг Рио де Жанейро шаҳрида ўтадиган олимпиадада олтин медални қўлга киритишга ваъда берди.\nРишод Собиров билан суҳбатни қуйида тўлиқ тинглашингиз мумкин:\nШунингдек, президент қарорига кўра, олтин медал соҳиби 150 минг АҚШ доллар, бронза медал соҳиблари эса 50 минг доллар миқдорида мукофот пули билан ҳам тақдирланди.\n(Фотогалерияда Лондон Олимпиадасида иштирок этган ўзбекистонлик спортчилар суратлари акс этган)\nЛондон Олимпиадасидан бронза медали билан Тошкентга қайтган курашчи Сослан Тигиев бошқа совриндорлар қатори Ўзбекистон президенти томонидан “Ўзбекистон ифтихори” унвони, 50000 АҚШ доллари миқдоридаги пул мукофоти ва Chevrolet Lacetti русумидаги машина билан тақдирланди.\nХалқаро Олимпия қўмитаси ўзбек спортчисидан бронза медалини қайтариб олганидан сўнг унга берилган фахрий унвон, машина ва пул мукофотлари тақдири нима бўлиши ҳозирча номаълум.\nЎзбекистон бу йилги Лондон Ёзги Олимпиада ўйинларида битта олтин ва учта бронза медали билан 47-ўринни эгаллаган эди.\nТигиев бронза медалининг бекор этилиши эндиликда Ўзбекистонни 48-ўринга тушириши мумкин.\nЎзбек ҳукумати XIV Паралимпия ўйинларининг кумуш медали соҳиби Шариф Ҳалиловни ҳам “Lacetti” автомобили, 75 минг доллар миқдорида пул мукофоти билан тақдирлади ҳамда унга ўзи истиқомат қиладиган Бухорода уч хонали уй ажратилди.\nШунингдек, Паралимпиада ўйинларида юқори натижа кўрсатган спортчиларнинг бир гуруҳи ҳам 5 минг АҚШ доллари миқдорида пул мукофотлари билан тақдирланди.\nЎзбекистонлик паралимпиячилар битта кумуш медали билан дунёнинг 165 давлати орасида 67-ўринни эгаллади.


Прописка: ўз юртида муҳожирлар « Ўзбекистон Халқ Ҳаракати\nПрописка: ўз юртида муҳожирлар\n04 December 2018 - 10:19\nМаълум ҳақиқат: халқ жамиятга – бир организмга айлансагина том маънодаги халққа айланади. Бу эса халқнинг ҳар бир вакили ўзини ўша организмнинг узвий қисмидек ҳис этиши билан бўлади. Халқнинг том маънодаги жамиятга айланишини улуғ мақсад сифатида тан оладиган бўлсак, демак, бунга тескари келадиган ишларни, оз эмас кўп эмас, зараркунандалик – халқнинг жамиятга айланиши йўлига тўсиқ қўйиш, деб эътироф этишимизга тўғри келади.\n«Ватан» ва «она» тушунчаларининг муштараклиги\nВатан тушунчаси кўпқиррали, аммо қирраларини санаб ўтиш қийин бўлмаган тушунчадир. Киши ватанида ўзини енгил, эркин, гўё бола ўзини она бағрида ҳис этгандек ҳис этишини ҳисобга олиб, халқимиз «она ватан» иборасини қўллаган. Она бўлиши керак экан Ватан.\nКиши «мен Ватанимдаман» дея кўкрагини тўлдириб айта олиши учун омил бўладиган жиҳатлардан бири – ватанини бемалол кезиши ва унинг хоҳлаган жойида бемалол қўним топиши. Бу талаб бажарилмаса, киши ватанида ўзини эркин ҳис этмайди – бегона жойга келиб қолгандек бўлади. Бизда ҳолат қандай?\nБиргина оддий ҳаётий мисол келтириш асносида Ўзбекистон фуқароси ўз ватанида дуч келадиган баъзи ақлбовар қилмайдиган жиҳатларни санаб ўтамиз. Бир неча йил аввал вилоятлардан бирида яшаб келган бир оила Тошкент вилоятига кўчиб келишига тўғри келди. Ҳаёт шуни тақозо қилди. Ўз уйини сотиб, Тошкент вилоятида уй сотиб олиши керак бўлди. Уй ҳам топилди. Аммо:\nа) вилоятларда яшовчилар Тошкент вилоятида уй сотиб олиши қонунан тақиқланган эди.\n«Ўз Ватанингда хоҳлаган жойдан уй сотиб ололмасанг-а!» – дейишди оила вакиллари ва Тошкентда яшовчи танишларининг номига сотиб олган уйларини расмийлаштиришди. Ўз уйларида ижарада туришга мажбур бўлишди. Аммо масала бу билан ечим топмади. Кейинги муаммо:\nТошкент шаҳри ва Тошкент вилояти «вилоятликлар» учун ёпиқ! «Биз чет элдан келганмизми?!» – ўзларига ўзлари хитоб қилишди оила аъзолари ва ўз уйларида вақтинча прописка қилиб яшай бошлашди. Ҳар уч ойда прописка қилиш ёддан кўтарилса – жарима. Бир марта шундай бўлди ҳам. Аммо, қизиғи шундаки, бу оиланинг бир аъзоси аравачада ҳаракатланадиган ногирон киши бўлиб, уни ҳам… жаримага тортишди… Савол: қалбда қўним топган «Ватан туйғуси» деган латиф «жонивор» бундай ҳолатда ўзини қандай ҳис этади?\nБиз икки марта ўтмишга ишора этувчи «эди»ни ишлатдик. Аммо эндиликда – ислоҳотлар йўлига тушганимиздан кейин – ҳолат тубдан ўзгардими? Вақтинчалик прописка 3 ойдан 6 ойга чўзилгани ва бошқа ўзгаришлар ҳолатни тубдан ўзгартирдими? Тунов куни ўша ногирон кишининг олдига янги участка нозири келиб, «зудлик билан пропискага ўтмасангиз жарима ёзаман», деди… Демак, ҳали ҳеч нарса ўзгаргани, ҳолат мантиқ доирасига қайтгани йўқ.\n«Шўринг қурғур… ўзбек»\nМазкур гап бехосдан тилингиздан чиқиб кетади. Бегона юртларда-ку қийналиб, «туртилиб-суртилган» ҳамюртларимиз ҳақида нафақат эшитамиз, балки кўплаб яқинларимиз ҳамда мазкур сатрларни ўқиётганларнинг бир қисми буни ўз бошидан ўтказиб келмоқда. Аммо, ўз юртингда…\nЎз юртингда ҳамма сен томон – сенинг дўстинг, сенинг жигаринг, сенинг ғамхўринг бўлиши, жумладан қонун қабул қилувчи депутатинг – ҳамма сенинг ҳолингни енгиллатишга уринмоғи ва бунга жавобан сен ўзингни кенг маънодаги Ватаннинг, оиланинг бир бўлаги ўлароқ ҳис этишинг ўта табиий ҳолат. Бундан табиийроғи бўлмаса керак.\nМуаммоларимизнинг негизида ётган нарса – табиий ҳисобланмиш ҳилқатларга қилаётган тажовузимиз.\nКишининг ўз халқига нисбатан, ўз юртида бўлаётган жараёнларга нисбатан дахлдорлик ҳисси унинг ўша – ўз халқига онгли равишда келтириши мумкин бўлган фойдасига тўғри пропорционал эканлигини аксиома сифатида қабул қиладиган бўлсак, дахлдорлик ҳиссига талофат етказадиган жиҳатларни, тўғрисини айтадиган бўлсак – иллатларни бартараф этиш фавқулодда аҳамият касб этади. Бошқача қилиб айтадиган бўлсак, халқнинг ҳар бир вакилини эъзоз этиш асносида халқни том маънодаги халққа – жамиятга бирлаштириш айни дамда миллий ғоя бўлишга арзийдиган ҳаракат эканлигини англамоқ лозим.\nЎлчовни тўғри олмоқ аҳамияти\nПрописка ва бошқа – шунга ўхшаш, шахс эркига қаратилган чекловлар келтираётган гуёки фойдалар аҳамият тарозисига солинадиган бўлса, улардан етаётган улкан маънавий зарарнинг ёнида бу «фойдалар» кўринмай ҳам қолади. Аммо, буни кўриш учун ҳолатга кенгроқ – маънавий кенгликда кўра оладиган кўз билан қарамоқ лозим бўлади. Таъбир жоиз бўлса, «Тошкентда уйлар қиммат бўлиб кетади» каби важларни халқнинг маънавий асосига етказилаётган зарарнинг ёнига хаёлан қўйиб кўриш керак бўлади.\nВатан туйғуси она туйғуси ила муштарак экан, демак, ватан туйғусига зарар етишини боланинг ўз онасига бўлган туйғусига етадиган талофат деб қарамоқ керак. Она билан боланинг ўртасини бузиш нечоғлик гуноҳ бўлса, бир инсоннинг ватанига бўлган меҳрини сўндириш шунга тенг гуноҳдир.\nЧекловларни қайта кўриб чиқиш ёхуд янгиларини ўрнатиш пайтида бунинг аҳамияти нечоғлик залворли эканини халқ ноиблари ва бошқа масъуллар англамоқлари лозим. Ҳолатга қонун ва тартибларни тузадиган, қабул қиладиган масъуллар кўп таъсир этишлари эътиборидан айнан шу кишиларда тарих, миллатнинг бугуни ва эртаси, аввало Яратганнинг олдидаги жавобгарлик ҳисси фавқулодда устувор бўлмоғи лозим.\nКиши ўз юртида ўзини муҳожир ҳис этиши мумкин эмас.


Эй Расулуллоҳ! Биз сизни яхши кўрамиз!\nЭй Расулуллоҳ! Биз сизни яхши кўрамиз!\tmuslim.uz\nПайғамбаримиз Муҳаммад (соллаллоҳу алайҳи ва саллам)га муҳаббатли бўлиш мукаммал мўминлик белгиси саналади. Бу ҳақда ҳадиси шарифда бундай дейилган: «Анас (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам): “Мен сизларга отасидан ҳам, боласидан ҳам ва барча инсонлардан ҳам суюклироқ бўлмагунимча, сизлардан бирортангиз ҳақиқий мўмин бўла олмайсизлар”, дедилар» (Муттафақун алайҳ). Ушбу ҳадисда комил мўмин бўлиш учун Муҳаммад (соллаллоҳу алайҳи ва саллам)га муҳаббатли бўлиш лозимлиги баён қилиняпти. Пайғамбаримиз (соллаллоҳу алайҳи ва саллам) мўминлар учун барча муҳаббат қилинадиган кишиларидан кўра севишликка ҳақли бўлган зотдир. Бу ҳақда Аллоҳ таоло Қуръони каримда бундай марҳамат қилади: “Набий мўминлар учун ўзларидан кўра ҳақлидир”, (Аҳзоб, 6).\nБу шундай улуғ мақом бўлиб, бу мақом фақатгина бизнинг Пайғамбаримиз (соллаллоҳу алайҳи ва саллам)га берилгандир.\nҚозий Иёз (раҳматуллоҳи алайҳ) бундай деган: “Инсонда бошқа кишига нисбатан муҳаббатни пайдо бўлишига тўрт ишдан бири сабаб бўлади:\nтайёрлади.\t602 марта ўқилди\tДругие материалы в этой категории:\n« Пайғамбар алайҳиссалом зуҳдлари қандай бўлган?\tРасулуллоҳга муҳаббат! »


Galaxy A31 ва Galaxy A41 ҳам бақувват батарея, кучли камерага эга бўляпти - Terabayt.Uz\nGalaxy A31 ва Galaxy A41 ҳам бақувват батарея, кучли камерага эга бўляпти\nSamsung яқинда ўрта нархли смартфонлар туркумидаги Galaxy A51 ҳамда Galaxy A71 моделларини тақдим этган эди. Энди эса ушбу линейканинг навбатдаги вакиллари – Galaxy A31 ва Galaxy A41 телефонларини тайёрламоқда.\nИнсайдерларга кўра, Galaxy A31 моделининг бош камерасида 48 мегапикселлик асосий модул ҳамда 5 мегапикселлик макрокамера бўлади. Яъни, унинг камера жамланмаси Galaxy A51 моделидаги билан бир хил бўлишини айтишмоқда.\nSamsung ҳамёнбоп ва ўрта нархли смартфонларини сиғимдор аккумуляторлар билан таъминлашда давом этади. Жумладан, шу Galaxy A31 батареяси 5000 мА/соатлик бўлади! Таққослаш учун, Galaxy A30 аккумуляторининг ток сиғими 4000 мА/соатга тенг.\nGalaxy A41 моделига келсак, ишлаб чиқарувчи уни ҳам бош камерадаги 48 мегапикселлик модулдан маҳрум этмайди. Унинг олд камераси ҳам кучли бўлади – селфи ишқибозларига 25 мегапикселлик камера маъқул келиши аниқ.\n#Samsung #андроид смартфон #Galaxy A31 #Samsung Galaxy A31 #Samsung Galaxy A41


Эртага Тошкентнинг бир нечта кўчалари ёпилади - xabar.uz\n14.05.2022 17:16 0 1856\n2022 йилнинг 15 май куни «Мен ғолиб» шиори остида спорт марафони ўтказилади.\nШу муносабат билан 15 май куни соат 06:00 дан соат 10:00 га қадар шаҳримиздаги бир неча кўчалар ёпилади:\n— Қорақамиш 4-тор ва Қорақамиш 2-тор кўчалари кесишмасидан Қорақамиш 4-тор кўчаси бўйлаб, ундан Талабалар кўчасига уланиб, Кичик ҳалқа йўли кўчаси кесишмасигача;\n— Кичик ҳалқа йўли ва Талабалар кўчалари кесишмасидан Кичик ҳалқа йўли кўчаси бўйлаб Сағбон кўчаси кесишмасигача;\n— Сағбон ва Кичик ҳалқа йўли кўчалари кесишмасидан Сағбон кўчаси бўйлаб Қорақамиш кўчаси кесишмасигача;\n— Кичик ҳалқа йўли ва Сағбон кўчалари кесишмасидан Кичик ҳалқа йўли кўчаси бўйлаб Олтинсой кўчаси кесишмасигача;\n— Олтинсой ва Кичик ҳалқа йўли кўчалари кесишмасидан Олтинсой кўчаси бўйлаб Дилсарой кўчаси кесишмасига;\n— Олтинсой ва Дилсарой кўчалари кесишмасидан Дилсарой кўчаси бўйлаб Сағбон кўчаси кесишмасигача.\nҲайдовчилардан айланма йўллардан фойдаланиш сўралган.\nЖамият 06/07, 12:39\nҲодиса 06/07, 12:20


“Ливерпуль” мухлислари суперфутболчи учун пул йиға бошлади\n7 март, 2021, 09:25\nСадоқатли мухлис экан\n“Ливерпуль”нинг ашаддий ишқибозларидан бири ПСЖ ҳужумчиси Килиан Мбаппени сотиб олиш учун пул йиға бошлади. Исми сир тутилаётган мухлис трансферни амалга ошириш учун 250 миллион фунт тўплашни мақсад қилган.\n- “Ливерпуль”нинг бутун дунёдаги мухлислари 100 миллион нафарга яқин. Агар акциямизда уларнинг бари иштирок этса ва 2,5 фунтдан пул берса, Мбаппени сотиб олишга эришамиз. Футбол тарихидаги энг катта трансферни амалга ошириш йўлида бирлашайлик, - дейди мухлис.\nҲозирча, трансфер учун йиғилаётган сумма 2300 фунтни ташкил қилмоқда.\nАна холос! Мбаппедан воз кечишди


Ўзбекистон ОТЖнинг Токио олимпиадаси йўлидаги илк рақиблари маълум бўлди\nNov. 7, 2018, 1:01 p.m. 3709\n2019 йилнинг март ойида Ўзбекистон олимпия терма жамоаси Тошкентда Осиё чемпионати саралашида қатнашади. Ушбу саралашда ғолиб чиққан жамоа 2020 йил Таиландда бўлиб ўтадиган Осиё чемпионатига йўлланмани қўлга киритади.\nЎФА матбуот хизматининг маълум қилишича, бугун чемпионати саралашига қуръа ташланди. Унга кўра Ўзбекистон олимпия терма жамоаси "F" гуруҳида Ҳиндистон, Тожикистон ва Покистон терма жамоалари билан бир гуруҳдан жой олди. Баҳслар келаси йилнинг 22-26 март кунлари Тошкент шаҳрида бўлиб ўтади.\nРегламентга асосан, саралаш Шарқ ва Ғарб минтақасига бўлинган ҳолда ўтказилади. Ҳар икки минтақадаги гуруҳда 1-ўринни қўлга киритган жами 11та терма жамоа Осиё чемпионатига тўғридан тўғри йўлланмани қўлга киритади. Уларга ўз гуруҳларида энг яхши натижа қайд этган 4та иккинчи ўрин соҳиблари ҳамда мезбон сифатида Таиланд ҳам қўшилади.\nШу тариқа, Осиё чемпионатида 16 та терма жамоа иштирок этади.\nЭслатиб ўтамиз, 23 ёшгача футболчилар ўртасидаги қитъа биринчилиги ҳар 2 йилда бир марта ўтказилади. Ўзбекистон олимпия термаси турнирнинг амалдаги чемпиони саналади. Шу йил бошида Равшан Ҳайдаров мураббийлигидаги жамоа Хитойда ўтган чемпионатда бош совринни қўлга киритган.\n20 Ноябрь 18135


Kutubxona - Bahodir Abdurazzoq. Qiron (hikoya) / Kiril\nSiz shu sahifadasiz: Bahodir Abdurazzoq. Qiron (hikoya) / Kiril\nМуаллиф Баҳодир Абдураззоқ\nАсар номи Қирон (ҳикоя)\n- Баҳодир Абдураззоқ\nЧорва ҳангисининг тўқимини ечди ва жул ўрнида ишлатадиган эски пахталигини ёпиб, айил билан тортиб боғлагач, уни сурув ичига ҳайдаб юборди. Сурув атрофида ҳушёр айланиб юрган Қиронга бир муддат тикилиб тургач, кўнгли хотиржам тортиб, тўқимни кўтарганча, оғир қадамлар билан ўтовга қараб юрди. Ўтовнинг ўртасида, гулхан ёқиш учун мўлжалланган чуқурчадаги чўғлар аллақачон кулга айланиб қолган экан. Чорва косов билан уни титкилаб, кичикроқ чўғни топиб олди. Устига қоғоз ва қуриган янтоқни босиб, пуфлай бошлади. Озгина уринишдан сўнг янтоқ гуриллаб ёниб кетди. Чорва гулханга саксовул кундаларини ташлади. Ўтов бироз исиб, чорванинг музлаган қўлларига ёқимли илиқлик югурди. Шундан кейин, қора қумғонга сувни яримлатиб, гулханга қўйди. Қанийди, шу пайт тўқсон беш бўлса. Изғиринда, гулхан ёнида ўтириб, аччиқ чойни қуйиб, майдалаб ўтирса. Бироздан сўнг сув қайнай бошлади. Дастурхонни титкилаб, ярим пиёлача нон ушоқларини топди. Қайноқ сувда ивитилган ушоқлар унга шоҳона таомдек туюлиб, узоқ тамшаниб еди. Ичига иссиқ кириб, қулдираётган ошқозони ҳам бироз ором олгач, уйқу элита бошлади. Ғафлат босиб ухлаб қолмаслик учун, ташқарига чиқди. Саксовулзордаги сурувидан хабар олди.\n... Бунга ўн йилдан ошиб қолди. Ўшанда қишлоқдан отарга қайтаётган эди. Кичик ариқда чўмилаётган болалар уни кўриб жимиб қолишди. Шунда ангиллаган миттигина кучукчанинг овози эшитилди. Чорванинг эшаги тўхтаганини кўриб шумтакалар ура қочиб қолишди. Кучукча эса ҳамон зорланиб ангиллар, митти, жиққа ҳўл вужуди қалт-қалт титрарди. Чорва ёшлигида улоқчи чавандоз бўлмаганми, шартта эгилдию кучукни даст кўтариб олди. Ола кучукчанинг кўзлари эндигина очилган, бешафқат болаларнинг қўлида ҳолдан тойганди. Чорва уни чопонининг барига ўраб отарга олиб келди. Шундан бери икковлон аҳил дўст. Қирон кун-кундан улғайиб, айиққа келбат берадиган, улкан бўрибосарга айланди. Анчагина иноқлашиб, бир-бирини битта имо билан тушунадиган бўлиб қолдилар.\n...Қирон сурув ётган саксовулзорни айланиб, йирик-йирик бута таналарига пешоб қилиб чиқди. Бу билан, энди бу жойлар унга тегишли эканлигини расмийлаштириб, бу ерга яқинлашган жондорга огоҳлантириш қўйиб кетарди. Яқин беш-олти йилдан бери Абдураҳмон чорванинг сурувига бўри оралаганини ҳеч ким эслай олмайди. Қироннинг довруғи бутун саҳрога ёйилиб улгурганидан, қашқирлар унинг ҳиди анқиган жойнинг бир чақирим нарисидан айланиб ўтишарди. Чорва ҳам ҳеч қайси чўпон тунашга юраги дов бермайдиган Бўриётоғи саксовулзоридан жой танлагани ҳам, бир томондан Қиронга бўлган чексиз ишончидан эди.\n«Ҳа, бола-я, бола! Саҳрода оч-наҳор қолган отасидан кўра хотинининг иссиқ қучоғини афзал билган бола!»—Абдураҳмон чорва шуларни ўйлаб, бир ғазабланиб, бир кўнгли чўкиб, пасая бошлаган гулханга ўтин ташлаш ҳам эсига келмай, устига қирқ йиллик поча пўстинини тортганча уйқуга кетди.\n— Қирон... Совуқ... Гулханни ёқиш керак.\nАбдураҳмон чорва инқиллаганча ўрнидан туриб, палапартиш ташланган шохларни косов билан тартибга келтирди. Гулхан бир маромда гуриллаб ёна бошлади. Анчагина қизиниб,ўзига келиб олган Қирон ҳам ташқарига чиқди. Унинг ҳам хўжаси сингари қорни оч эди. Саксовулзорнинг адоғидаги кичикроқ бархан устига чопиб чиқиб, шарққа, қуёш бош кўтараётган томонга узоқ термулиб колди. Кичик хўжа шу томондан келади. Йўқ. У ҳамон кўриниш беравермасди. Қирон унинг келишидан умидини узиб, бошини осилтирганча яна ортга қайтди. Кечаси белги қўйиб чиққан чегаранинг бузилган-бузилмаганини текшириб саксовулзорни айланди. Ҳаммаси жойида. Сурув тонг отиши билан ялангликка ёйилиб кетди. Қор остида, намиқиб, хушхўрлашган янтоқ ва шувоқ қолдиқларини териб ея бошлашди. Қирон бир муддат сурувнинг атрофида айланиб юриб шубҳали нарса кўрмагач, яна ўтовга қайтди.\n...Қирон ялангликда ёйилиб юрган сурув атрофини айланиб чиқди. Кейин бархан устига чиқиб яна кунчиқар томонга умид билан узоқ тикилиб қолди. Кичик хўжадан дарак йўқ эди. Ичикиб ғингшиди. Бурилиб пастга туша бошлаганида сўнгги умид билан яна ортига қаради. Саҳро оппоқ, қимирлаган қора кўринмасди. Шунда кунботар томондаги улкан бурғулаш минорасига кўзи тушди. Ўтган баҳордаги воқеалар кўз олдида гавдаланди.\n... Пармалаш минораси атрофида юрган уч-тўрт киши бор кучи билан ишлаб, улкан долотани айлантирганча ерни ўйиб бораётган дизеллар шовқинида итнинг товушини эшитмадилар. Шу пайт берироқдаги вагончадан бир йигит чиқиб, бўрибосарга ҳайрон бўлиб қараб қолди. Кейин унинг салобати ва ваҳшатидан қўрқиб, икки қадам ортга тисарилди.Чўчинқираганча яна итга тикилди. Қиронни таниди шекилли, бир нималар деб бақирганча минора ёнидаги одамлар томонга юрди.\n... Қирон мўйловдор кишини дарров таниди. Шовқин ва ернинг титрашидан пайдо бўлган қўрқув ҳам унутилиб, ўзига хуштаъм емиш тутган кишининг ёнига чўлтоқ думларини ликиллатганча йўртиб борди. Мўйловдор қўрқа-писа унинг бўйнини силади. Қирон Бўриётоғи саксовулзори томонга ўгирилиб вовуллаб қўйди. Мўйловдор эса ёнидаги йигит чиқариб берган бир паррак колбасани Қироннинг оғзига тутди. Ундан тилидан ҳамон таъми кетмаётган баҳордаги емишнинг хушбўй ҳиди келарди. Қирон оч эмасми, емишни апил-тапил чайнаб ютиб юборди. Кейин мўйловдорнинг баридан тишлаганча Бўриётоғи томонга тортқилар, аянчли ғингшиб қўярди. Мўйловдор эса унинг гапини уқмасдан, ёнидаги йигитга бир нарсаларни шивирлаб ичкарига киритиб юборди...\nЖумамурод ёшлигидан ит уриштиришга қизиқар, қиш кунларида шаҳар четидаги ташландиқ боғда бўладиган итлар жангини битта қолдирмай томоша қиларди. Келгуси ҳафтада катта жанг бўлади. Бухородан «Тайсон« деган чемпион ит келармиш. Эҳ-ҳе, унга тикиладиган пулни кўрсанг эди! Икки-уч йилдан бери »Тайсон»нинг олдига тушадигани йўқ. Уни фақат шу Қирон ютиши мумкин! Ўз оёғи билан келган хазинани қўлдан чиқариб бўладими!\n... Қор босган йўлда имиллаганча «Виллис» машинаси ўрмалаб келарди. Бу бурғучиларнинг машинаси бўлиб, ёшгина йигит бошқарар, ёнида тинимсиз сигарета тутатаётган геолог ўтирарди. Йўлнинг ўртасида турган баҳайбат итни кўриб, ҳар иккаласи ҳам ҳайрон бўлиб қолишди. Улар яқинлашганларида ит бир-икки вовуллаб, машина олдида занжирни судраганча худди йўл бошлаётгандек бораверди.Чамаси, Қироннинг омади чопиб қолди-ёв, улар итнинг имосини илғашди.\n...Қош қорайиб, яна саҳронинг кечки изғирини бошланаётганди. Яланглик бўйлаб тарқалиб кетган сурувни минг битта азоб билан йиғиб, саксовулзорга ҳайдади. Бўриётоғига ғуж бўлган сурувни айланиб, яна ўз чегарасини янгидан белгилагач, бархан устига чиқиб, то кун ботиб, мудҳиш қоронғулик саҳрони буткул чулғаб олмагунча, хўжасини олиб кетган машина кетидан термулиб тураверди. Совуқ жонидан ўтганидан кейингина, ўрнидан қўзғалиб сурув томон юрди. Очлик ва совуқдан тинка-мадори қуриб борар, ҳатто бўйнига осилган занжирни ҳам судрашга ҳоли қолмаганди. Бўйнидаги чарм камардан халос бўлишга уринишлари беҳуда кетди. Тун ярмидан оққанда ҳолсизликдан кўзи юмилаёзган экан, қари серканинг қўнғироғи асабий жаранглашидан ҳушёр тортди. Қўй-қўзилар безовталаниб, пайдар-пай маърай бошладилар.\nҚирон аллақандай ички сезгиси билан сурувга қашқир оралаётганини сезиб, ўша томонга отилди. Эвоҳ, арслон кучдан қолганини сезса чиябўрилар ҳам ғимирлаб қолар экан-да! Унинг силласи қуриганини қаердан билди экан бу жондорлар! Қирон ғазабдан вужудига куч инаётганини ҳис қилди. У худди, бир неча йил олдинги ёш ва кучга тўлган паллалардагидек сезди ўзини. Дуч келган қўйни бўғизлаб бораётган улкан арлони бўрининг олдини тўсиб чиқди. Бир неча сония кўзлари тўқнашганидан кейин бўри унга ташланди. Қирон бундай жангларнинг ҳадисини олиб улғайганидан, тезда чап бериб, унинг кекирдагидан олганча босиб тушди. Бўри ёш ва бақувват, Қирон эса кучдан қола бошлаган, бунинг устига бир неча кундан бери оч эди. Лекин Қирондаги чексиз ғазаб ва тажриба ўз сўзини айтди. Бўри минг уринса-да унинг омбурдек қисилган жағлари орасидан чиқиб кетишнинг йўлини топа олмади. Қашқир аста-секин ҳолсизланиб, ҳаракатлари сусая бошлаганида урғочиси жон-жаҳди билан ёрдамга ташланди. Унинг зарбидан Қирон ағанаб, остидаги бўри уни босиб тушган бўлса-да, аммо бўрининг бўғзини ҳамон қўйиб юбормасди. Бу жонжабрлик уни асраб қолди. Устидаги жондор қалқон вазифасини ўтаб турар, урғочи қашқир унинг кекирдагидан олишига имкон тополмасди. Шу пайт бўрининг жони узилди. Уни қўйиб юборганида йирик, ёлдор боши шилқиллаб тушди.\n... Абдураҳим уйга қайтганидаёқ, ҳеч бўлмаганда икки кун уйда қолишни режалаштирганди. Отаси очидан ўлмайди. Ана, хоҳлаган қўйни сўйиб еяверсин. Шу лаънати қўйларни деб, изғирин саҳрода юраверадими? Уйланганига олти ой бўлди. Шундан бери икки, нари борса уч марта келгандир, холос. Чорвага қолса, йилда бир марта ҳам уйга жўнатай демайди. У кечга яқин эшагини қичаб ҳайдаганча уйга кириб келди. Анчадан бери қирилмаган сийрак соқоли, телпаги булдуруқлаган,ҳар нафас олганида оғзидан булутдек бўлиб ҳовур чиқарди. Ҳали келинчаклик уйнинг файзи аримаган хонасига кирганида Гулсумнинг майин жилмайиб салом беришидан, эҳтироси жўш уриб кетди. Хотинини чанқоқлик билан бағрига босмоқчи эди, у нозланиб кўксидан итарди. «Олдин бу ислиқиларингизни ечиб, ювиниб олинг».\nОнаси индамади. Кескин ортига ўгирилиб кета бошлади. Абдураҳмон чорванинг бутун умри чўлда ўтиб, болаларни Рисолат кампир тарбиялаб ўстирганиданми, Абдураҳим қаттиққўл, айтганини қилдирмай қўймайдиган онасидан ҳайиқарди. Иложсиз ортга қайтди. Энг яқин кўприк йигирма чақиримлар нарида, бурғучилар посёлкасига борадиган асфалт йўлда эди. Агар шу йўл билан кетса ярим кечаси ҳам етиб боролмайди. Йўлда музлаб қолиши ҳеч гапмас. Ундан кўра эшакни қўйиб, йўловчи машина пойлагани яхши. Абдураҳим хуржунни елкасига ташлаганча, бетон кўприкка етиб келганида совуқнинг забтидан тўнғиб қолай деди. Абдураҳим йўл четига чиқариб ташланган эски машина ғилдирагини ёқиб исинишга қарор қилди. Бироз атрофни излаб, кўприк остидан қуруқ хашак ва ўтин-чўпларни топиб чиқди. Шуларни ғилдирак остига қўйиб, бир амаллаб оловни ёқиб олди. Ғилдирак гуриллаб ёниб, атрофни қуюқ қора тутунга чулғай бошлаганидан сўнггина унинг танасидаги қалтироғи бироз босилди. Вужудига иссиқ ўрлаб, йўлга тузукроқ разм солди. Ўркач-ўркач, оппоқ қорга бурканган барханлар оралаб, чўл томондан имиллаб келаётган қора «Виллис» кўринди. Машина секин-секин юриб келиб гулхан тўғрисига келиб тўхтади.\n— Қирон... Қирон сурув билан ёлғиз қолганди. Сен ундан хабар ол. Мен тузукман.\n... Қирон кейинги куни буткул ҳолдан тойди. Лаънати мўйловдор бўйнига осган занжирни судраб барханга чиқишнинг иложини тополмади. Шунда саксовулзор томондан егулик ҳиди анқиётганини илк марта сезди. Секин судралиб Бўриётоғи саксовулзорига кириб кетди. Бу иштаҳани қитиқловчи егулик ҳиди куни кеча қашқир бўғизлаган қўйнинг жасадидан келарди. У ҳеч нарсани ўйлаб ўтирмай музлаб қолган қўйнинг танасига тишини ботирди. Очликнинг зўридан бир зумда қўйнинг устихонларигача ғажиб ташлади. Бир неча кун давом этган очликдан кейинги бу зиёфатдан сўнг мудрай бошлади. Кечки изғирингача ҳали вақт бор. У саксовулнинг панасида, ўзи қазиган ўрасимон инга кираб кўзларини юмди.\nУ шунча кун очликка мардона чидаган бўлса-да, энди ўзини тутолмай, нафснинг қулига айланиб бораётганди. Қари саксовулнинг хунук буралган шохлари панасида бўғизланган иккинчи қўйнинг ўлиги ётарди. Қирон эрмакка чайнагандек, унинг этини бурдалаб юта бошлади. Бу қўй унга бир кунлик емиш бўлди. Кейинги тунни зўрға ўтказди. Кун ёришиб, қўйлар ялангликка ўтлагани чиқишаётган пайтда очлик ҳисси чидаб бўлмас даражага чиқиб кўзига қон қуйила бошлади. Томирларида оқаётган аждодлари қони кўпириб, кўзини хиралаштириб қўйди. Жазавага туширадиган иссиқ қон ҳидининг хумори тутиб боши айланиб кетди. У энди олдинги Қирон эмас! Кўзлари қонга тўлиб, сурув томонга чопди. Биринчи дуч келган қўйнинг бўғзини юлиб ташлаб, оқаётган иссиқ қонини чапиллатиб ялай бошлади...\n... Абдураҳим геологларнинг вахта машинасида, пешин пайти отарга етиб келди. Қўйлар саксовулзорда тўпланиб, олазарак кўзлари билан атрофга боқишар, безовта маърашар эди. Абдураҳим сурувга жондор оралаган гумон қилиб, таёғини қўлида маҳкам ушлаганча атрофни айланиб кўздан кечириб чиқди. Саксовулзор бўғизланган қўйларнинг жасадига тўлиб кетганди. Баъзилари устихонигача ғажилган бўлса, баъзилари эса шунчаки эрмак учун ўлдирилганлиги билиниб турарди. Абдураҳим ўн чоғли жасадни санаганидан кейин бирдан Қирон эсига тушиб кетди. Отасининг севимли ити нима қилиб юрибди экан. Унинг ҳидини сезган бўри зоти борки, бир чақирим наридан айланиб ўтарди-ку!\n... Қирон кичик хўжасининг чақириғини эшитганида, унинг ёнига чопиб боришга ичида уйғонган аллақандай ёввойи туйғу монелик қиларди. Содиқ ва ақлли Қирон ўзи билан хўжасининг ўртасида девор пайдо бўлганлигини ҳис қила бошлади. У энди хўжасига ишонмас, ундан бироз ҳайиқиб, бироз бегонасираб турарди. Бир пайтлар ўзи билан хўжаси ўртасидаги меҳр, садоқат ва муҳаббат туйғулари, бир неча юз йил олдин бўлгандек, хотирасида хиралашиб қолганди. У ўша пайтларни эслагиси ҳам келмас, ҳаммасига тупуриб, бир неча кундан бери ўзи туйиб келган озодлик, масту мустағриқ қилгувчи иссиқ қон ҳиди ортидан тоабад чопиб юришни истайди. Хўжаси билан ўрталарида қад кўтарган мустаҳкам деворнинг тамал тоши ҳам бўғизланган қўйнинг жон таслим қилар чоғи жисмидан оқаётган иссиқ қони таъмини туйган лаҳзаларда қўйилган эди. Энди бу деворни бузишнинг иложи йўқ.\nҚирон бархан устида қаддини тиклаб, маза қилиб керишди. Яқиндагина қорнини тўйдириб олмаганми, вужудида аллақандай ёввойи куч уйғониб, чеки-чегараси йўқ саҳрода тинимсиз югуришни истай бошлади. Аллақаёқлардан, анави кўзга элас-елас чалинаётган саксовулзорданми вужудини сархуш қилиб, тинимсиз ўзига чорлаётган сирли бўй анқирди. У тумшуғини шамолга тутиб ҳидни янада равшанроқ ҳис қила бошлаганидан кейин жунбушга туша бошлади. Шунда у итлар учун мутлақо тақиқланган ишни қилди: тумшуғини осмонга кўтарганча увлаб юборишдан ўзини сақлай олмади.\n... Абдураҳим Қироннинг бу қилиғидан даҳшатга тушди. Наҳотки, шу ўзи билган Қирон шунчаликка борган бўлса. Отасига айтса, мутлақо ишонмайди! Эҳ, Қирон, Қирон! Энди унинг қайтиб келишидан умидини узиб, саксовулзорда музлаб ётган қўй жасадларини йиғиштира бошлади. Уларни саксовулга осиб қўймаса бўлмайди. Бўғизланган қўйларни акт қилувчи комиссия, керак бўлса ҳар битта суягини санаб, кейин «списат» қилади.\n... Қирон бўйнидаги занжирнинг оғирлигини ҳам сезмай, олисдаги саксовулзордан анқиётган сирли бўйга қул бўлиб чопа кетди. Кун ботиб кечки изғирин уйғонгани ҳам уни шаштидан қайтара олмади. Ой кўтарилиб, ажабтовур васвасага солгувчи ёғдуси оппоқ қорда акслана бошлаганда саксовулзордан илиққан бўрининг зорланиб увлагани эшитилди. Унинг қўшиғи Қироннинг баданини жимирлатиб юборди. Сеҳрли ҳид ва бу қўшиқ уни бетўхтов олдинга чорларди.\nСирли ҳид саксовулзор ичидаги мўъжаз тепаликда тўлинойга қараб увлаётган урғочи бўридан анқирди. Қирон унинг атрофидан бир айланди. Бу ўша, яқинда сурувга ҳужум қилиб, Қироннинг жағида ҳалок бўлган ёлдор бўрининг жуфти бўлиб, ўзига янги арлон ахтараётган эди. Қирон атрофида гирдикапалак бўлиб, тонгга яқин унинг висолига етишди. Кейинги тунда икковлари бирга овга чиқдилар. Қироннинг ўз сурувига боришга оёғи тортмади. Шу ерга яқинроқ, кўҳна тошқудуқ атрофидаги сурувга ҳужум қилишди. Сурувнинг ёнида юрган иккита қора ит шовқин солиб уларга ташланганида Қирон кескин ҳаракат билан бирининг бўйнини юлиб ташлади. Иккинчисини остига босиб пийпалай бошлаганида, бўри аллақачон иккита қўйни бўғизлаб улгурганди. Шу пайт чўпоннинг ўтови ёнидан милтиқнинг варанглагани эшитилди. Қирон итни қўйиб юбориб ўзини ғуж бўлиб турган қўйлар ичига урди. Дуч келган ўртачароқ ширбозни кўтарганча саксовулзор томонга чопиб кетди. Шундоққина бир-икки қадам ортда жуфти чопиб келаётганини ҳис қилиб, янада ғайрати жўш урарди.\n... Ниҳоят қиш ўтиб, изғиринлар барҳам топди. Саҳро ям-яшил гиламга бурканиб, лолақизғалдоқлар келинчакдек қимтиниб юз оча бошлаганда, бўри болалади. Кўзлари юмуқ, митти жимитвойларни онаси ҳатто Қирондан ҳам қизғана бошлади. Тўртта узун тумшуқли, қулоқлари диккайган, кулранг бўриваччалар ичида шалпанг қулоқлари осилган, тумшуғи йўғон, танасида каттагина учта сарғиш доғи бўлган қорувли, бўрига ҳеч ўхшамагани, айниқса бошқача эди. Бир ҳафтадан кейин уларнинг кўзи очилиб, саксовул тагидаги инларидан ўрмалаб чиқиб, бир-бирлари билан олишиб ўйнай бошладилар. Шунда шалпангқулоқнинг барча оға-иниларидан кучлироқ эканлиги билиниб қолди. Уни онаси силтаб ташлар, эмизишни ҳам истамасди. Лекин у бўриваччаларни итариб-туртиб, онасининг эмчак¬ларига ёпишиб оларди. Салгина улғайганидан кейин Қиронга эргашиб, узоқ-узоқларга кетиб қоладиган ҳам бўлди. Она бўри Қиронни энди мутлақо ўзига яқинлаштирмай қўйди. Қирон ҳам қишки эҳтирослари совиб бўлганиданми, инига онда-сонда бир келар, шунда ҳам у ерга бош суқмай, фақат ўзига ўхшаб кетадиган боласи билан бироз ўйнарди-да, кейин яна қорасини кўрсатмай кетарди. Шундай кунлардан бирида у боласини эргаштирганча бутунлай уясини тарк этди.\n... Абдураҳмон чорвага икки ой деганда рухсат тегиб, шунда ҳам қўлтиқтаёқ билан касалхонадан чиқди. Қолган бир ойлик муолажани уйда оладиган бўлди. Касалхонада ётганида ҳам, уйга келганидан кейин ҳам, бир зум бўлса-да қадрдон Қирони ҳақидаги хаёллар уни тарк этмасди. Агар шу ити бўлмаганида ўтовда ўлиги музлаб қолиб кетаверармиди. Шуларни уйлаганида мижжасида икки томчи иссиқ ёш пайдо бўлади.\nEрта тонгда у ҳангисига миниб, хуржунига қўшотарини солганча Қирон кетган томонга йўл олди. Саксовулзор оралаб анча юрганидан сўнг, кучукнинг ириллаган, вовуллаган товушлари эшитилди. Улкан саксовулни айланиб ўтса... Не кўз билан кўрсинки, Қирон ястаниб ётар, худди ўзига ўхшаган ола кучукча унинг териларини тортқилаб ўйнарди. Қироннинг ёнида кечаги олиб қочилган қўзичоқнинг қолдиқлари сочилиб ётарди.\n... Ҳаммаси оний лаҳзада рўй берди. Қирон ғазаб билан собиқ хўжасига ташланди. Чорва қандай қилиб милтиқни унга тўғрилаганини ва икки тепкини бирдан босиб юборганини билмай қолди. Бирваракай узилган икки ўқ Қироннинг кўксини ўпириб кетди. Чорва инқиллаб унинг жон бериб улгурган танаси устига эгилди.\n...Абдураҳмон чорва Қироннинг жасадини қучоқлаганча, елкалари силкиниб-силкиниб йиғларди.\n<и>«Ёшлик» журналининг 2009-йил, 3-сонидан олинди.</и<\n"http://www.kutubxona.com/wiki/index.php?title=Bahodir_Abdurazzoq._Qiron_(hikoya)_/_Kiril&oldid=13373" dan olindi


Тезкор! Рамзан Қодировнинг аҳволи оғир - Namanganliklar.uz\nТезкор! Рамзан Қодировнинг аҳволи оғир\nЧеченистон раҳбари Рамзан Қодиров, норасмий маълумотларга кўра, оғир ўпка шикастланиши билан касалхонага ётқизилган ва коронавирус билан касалланган деб тахмин қилинмоқда, унинг аҳволи оғир.\nМанбаларга кўра, шифокорлар Қодировнинг касаллиги тахминан икки-уч ҳафта олдин бошланганлигини тахмин қилишмоқда. Қайд этилишича, биринчи аломатлар пайдо бўла бошлаганида Чечинистон раҳбари ўзидаги бу ҳолатни шунчаки шамоллаш сифатида қабул қилган, аммо бир ҳафта ўтгач, ўзини «одатдагидан анча ёмонроқ» ҳис қила бошлаган. Ҳозирда у ўпка шикастланиши билан Москва касалхонасига ётқизилган.\nМаълумотларга кўра, Рамзан Қодировга инфекция тахминан 2-3 ҳафта олдин, Чеченистоннинг Урус-Мартан тумани раҳбари Валид Абдурашидовнинг олдига борганида юққан. Рамзан Қодиров коронавирус билан касалланган Абдурашидовни қўллаб-қувватлашга қарор қилган.\nБироқ, қайд этилишича, беморнинг ёнига кирган пайтида раҳбар эҳтиёт чорасини кўрмаган, талаб қилинганидек кийинмаган ҳамда оддий ниқобда кириб броган. Ҳатто беморни қучоқлаган.\n5 618 Ko'rishlar\nДунё мамлакатлари бу йил Рамазон ҳайитини қандай кутмоқда?\n«Сардоба иши» бўйича икки киши қамоққа олинди


Россия ОАВсида Каримовлар оиласининг Москвадаги пентхауси ҳақида маълумот берилди — Sof.uz\n16.10 12:31 2137 O‘zbekiston\nРоссия ОАВсида Каримовлар оиласининг Москвадаги пентхауси ҳақида мақола эълон қилинди. Мақола “База”да ёритилди — дея ёзмоқда 'Everyday' нашри.\nМақолада 500 кв.м. майдонга эга пентхаус ҳақида сўз боради. Ушбу мулк Radisson меҳмонхонаси ҳудудида жойлашган. Квартира Москвадаги машҳур жойлардан бирида экани айтилмоқда.\nТаъкидланишича, квартира Ислом Каримовнинг қариндошларининг бири томонидан сотиб олинган. Лекин, сотиб олувчининг шахсига аниқлик киритилмаган. Сотиб олган шахс яқинда квартирани 1,6 млрд рублга сотувга қўйган. Мулк нафақат сотувга қўйилган, балки у ойига 3 млн рублга ижарага ҳам берилади.\nКвартира интерьери табиий материаллардан қилинган. Бундан ташқари, бинода Италия мрамори, оникс, табиий дарахтдан фойдаланилган. Мебеллар Roberto Cavalli ва Versace’дан олиб келинган. Квартира деразасидан Москва денгизи ва ишбилармонлик маркази кўринади. Таъкидлаш жоиз, мулк бинодаги бир нечта қаватни эгаллаб олган. Апрелда ушбу квартира Москвадаги энг қиммат пентхауслар орасида иккинчи ўринни эгаллади.\nBugun, 10:40 130 O‘zbekiston\nBugun, 10:12 112 Tibbiyot\nBugun, 09:31 126 O‘zbekiston\nBugun, 09:28 42 O‘zbekiston\nKecha, 21:53 126 O‘zbekiston


Ленинград вилоятида муҳожирлар кавказликлар билан муштлашди\n20 январ 2018, Тошкент вақти: 08:09\nОммавий жанжал жойи\nЛенинград вилоятининг Кудрово қишлоғидаги катта қурилишлардан бирида юзга яқин муҳожир ва кавказликлар ўртасида содир бўлган оммавий муштлашув натижасида 17 киши полиция бўлимига олиб кетилди. Ҳодиса жойида доғистонликларга тегишли учта автомашина ағдариб ташланди. Полиция жанжалга “оддий маиший келишмовчилик” сабаб бўлганини гапирмоқда.\nЛенинград вилоятининг Всеволожский тумани Кудрово қишлоғидаги кўп қаватли бино қурилиши майдончасида 27 июнь куни оммавий тартибсизликлар рўй берди.\nБу ҳақда биринчи бўлиб “ВКонтакте” тармоғидаги “Жизнь в Кудрово” ижтимоий гуруҳи фойдаланувчилари хабар берди.\n“Қурилиш шаҳарчасидаги катта уй ортида кўплаб қурувчилар йиғилди. Жуда кўп, 30-50-тача одам бор. Кимдир таёқ кўтарган. Панжаралар устидан ошиб ўтишди. Шаҳарчанинг бир четида иккита иккита енгил машина ағдарилиб ётибди. Биз полицияга қўнғироқ қилдик. Тўда-тўда бўлиб туришибди. Уларда нима инқилоб экан-а???”, деб ёзди Ксения Стрельникова.\n“Аввалига биз гастарбайтерларни ФМС босибдими, деб ўйладик”, деб тахмин қилади Алексей.\nКейинроқ, гувоҳлар қурилиш шаҳарчасида яшовчи 100-га яқин ишчилар югуриб кетаётганини кўрган. Жанжал жойидан травматик қурол овози эшитилгани қайд этилди.\nКудрово қишлоғидаги оммавий муштлашув тўғрисида хабар кечки соат 22:00да маҳаллий полиция навбатчисига келиб тушган.\nЛенинград вилояти бўйича Ички ишлар бошқармасида Озодлик сўровига бевосита муштлашувда 50 яқин одам иштирок этгани, ҳодиса жойига етиб келган оператив наряд 17 нафар меҳнат муҳожирини полиция бўлимига келтирганини тасдиқлашди.\nПолициянинг дастлабки тахминларига кўра, муштлашув доғистонликлар ва шу қурилиш ишчилари бўлган мигрантлар ўртасида содир бўлган.\n- Бу оддий маиший жанжал. У ҳақда ёзишнинг ҳам ҳожати йўқ – ҳеч ким жиддий жароҳатлангани йўқ. Доғистонликлар билан шу ерда ишловчи меҳнат муҳожирлари урушиб қолибди. Тўғриси, доғистонликлар келиб ишчи-муҳожирлардан нимадир талаб қилишибди. Улар эса муносиб жавоб қайтарибди. Бўлгани шу! Полиция боргунига қадар ҳамма тарқаб кетганди, деди Санкт-Петербург ва Ленинград вилояти полиция бошқармаси расмийси Элмар Шакирзяев.\nПолиция бошқармасида бир неча киши ўрта ва енгил жароҳат олганини билдиришди.\nАся исмли яна бир ҳодиса гувоҳи муштлашувга қурилиш ёнидан машинада ўтиб кетаётган доғистонлик йигит бир нечта муҳожирга лой сачратиб кетганини сабаб қилиб кўрсатди. Шилтаси чиққан меҳнат муҳожирлари уни тўхтатиб савалашган. Калтакланган Доғистон фуқароси эса бирмунча вақтдан кейин “ўзидан кетиб қолган мигрантларни таъзирини бериб қўйиш учун” бир нечта машинада ҳамюртларини чақиртириб келган.\nОммавий муштлашувда арматура, тош ва таёқлардан ташқари доғистонликлар томонидан травмат қуроли ишлатилгани маълум.\nКейинроқ “Жизнь в Кудрово” ижтимоий гуруҳида ҳодиса жойидан қўл телефонига олинган видеотасвир ҳам пайдо бўлди.\nУнда қурилиш шаҳарчасидан чиқиб келаётган ўнлаб меҳнат муҳожирлари кириш дарвозаси олдида турган бир нечта машинани майдалаётганини кўриш мумкин.\nЎқ овози янграганидан сўнг, оломон орасидан тилка-пора кийимда бўлган бир неча киши қочиб кетаётгани акс этган.\nҲодиса жойига келган полиция “Сузуки”, “Тойота” ва “Жигули” автомашиналарини ағдариб ташланган ҳолатда аниқлаган. Машиналар доғистонликларга тегишли эканини тахмин қилиш мушкул эмас.\nПолицияда жабрланганлар йўқлиги ва бу ҳодиса юзасидан бирорта арз-шикоят аризаси қабул қилинмагани, дастлабки тафтиш натижалари асосида жиноий иш қўзғатилиши-қўзғатилмаслиги масаласи кўрилаётганини билдиришмоқда.\nПетербург полиция бошқармасида Кудроводаги муштлашувнинг бундан олдинроқ Москвадаги Хованский қабристонида содир бўлган оммавий тўқнашув билан солиштирмасликни сўрашди.\nАйтиш жойизки, Россиянинг турли минтақаларидаги қурилиш майдончаларида мигрантлар иштирокидаги оммавий муштлашувлар вақти-вақти билан содир бўлиб туради.\nМаълумки, 2016 йилнинг 14 майида Москванинг Хованское қабристонида кавказлик ва марказий осиёлик меҳнат муҳожирлари ўртасида содир бўлган қонли тўқнашувда уч нафар тожикистонлик меҳнат муҳожири отиб ўлдирилган эди.\nЖорий йилнинг 20 июнида Петербургнинг Софийская сабзавот-мева базасида 200 кишича муҳожирлар орасида оммавий тўқнашувлар бўлиб ўтганди. Бу муштлашувга Озарбайжон фуқароси бўлган 43 ёшли тадбиркор Маъриф Исмоиловнинг ўз ҳамюрти Эмил Гусейнов томонидан отиб ўлдирилгани сабаб бўлган эди. Бу муштлашувда асосан тожик ва озарий муҳожирлари иштирок этгани маълум.\nБундан икки йил олдин 26 май куни Россия пойтахтида қурилаётган “Москва-Сити” бизнес-марказида ишлаётган меҳнат муҳожирлари орасида бўлиб ўтган жанжал тўғрисидаги видео Youtube порталида пайдо бўлгани тўғрисида Озодлик хабар берган эди.


USM Holdings ширкати раҳбари Алишер Усмонов Уотсоннинг замонавий фанга қўшган улкан ҳиссасини ҳисобга олиб, буюк олимга мукофотни қайтариш ниятида эканини айтди.\n- Уотсон тадқиқотлари менинг отам нобуд бўлган саратон касаллигига қарши курашда ёрдам берган. Мен учун муҳими шундаки, менинг маблағларим илмий изланишларга сарфланади, мукофот эса унга энг сазовор бўлган шахсда қолади, демоқда асли ўзбекистонлик Усмонов.\nМаълум бўлишича, биолог Жеймс Уотсон сотилган медалдан тушган маблағни тўлиқ Кэмбриж, Чикаго университетлари ва бошқа қатор илмий муассасаларда олиб борилаётган изланишларга сарфлаш ниятида.\nУотсоннинг 23 каратли диаметри 6,6 см соф олтиндан бўлган медали учун Christie's кимошди савдоси 1 ярим миллион АҚШ долларидан бошланиб, 3 миллион 800 минг долларгача кўтарилди. Савдога қўшилган Усмонов эса медални 4 миллион 100 минг АҚШ долларига сотиб олди.\nЖеймс Уотсон Нобел мукофотини ўз ҳамкасблари Фрэнсис Крик ва Морис Уилкинс билан бирга ДНК молекуласи таркибини кашф этгани учун олган.\nАлишер Усмоновга қарашли компаниялар 2009-2013 йиллар давомида турли хайрия ишларига 700 млн доллар, шу жумладан Россия ва Ўзбекистондаги фан ва тиббиёт соҳаларини қўллаб-қувватлашга сарфлагани хабар қилинган.\nДарҳақиқат, сўнгги бир неча йилларда Алишер Усмонов Россияда “Йил ҳомийси” унвонига эгалик қилиб келмоқда. Биргина 2012 йилнинг ўзида у хайрия ишларига жами 150 миллион доллар сарфлади.\nУсмонов Forbesга берган интервьюларидан бирида бир неча йилдан кейин бизнесдан кетиши ва кейинги фаолиятини тўлиқ хайр-саҳоват ишларига бағишлашини билдирган.\nУ, шунингдек, ўз юрти Россия ва она юрти Ўзбекистонда фан, санъат ва спортга ҳомийлик қилувчи жамғармаларни тузишини айтиб ўтган.\n61 ёшли россиялик ўзбек миллиардер Алишер Усмонов Forbes журнaли тaрaфидaн тузилган 2014 йилда дунёдaги энг нуфузли шахслар рўйхатининг 61-поғонасини эгаллаган.


02.07.2018 — ОЛТИН ВОДИЙ\nАрхив: Июль 2, 2018\nЎзбекистон U-16 терма жамоаси “CAFA U-16 championship” мусобақаси олдидан йиғинга киришди\nЖорий йилнинг 3-10 июль кунлари пойтахтимиз тарихда биринчи марта минтақа чемпионатига мезбонлик қилиши ҳақида маълумот бериб ўтган эдик. 16 ёшгача бўлган футболчилардан ташкил топган терма жамоалар ўртасида ўтказиладиган ушбу “CAFA U-16 championship” мусобақасига Ўзбекистон U-16 терма жамоаси тайёргарликни бошлади.\n«Ал Фарғоний» Кубогига қуръа ташланди\nЎзбекистон футбол ассоциацияси Фарғона ФА билан ҳамкорликда мамлакатимизда болалар футболини ривожлантириш, улар ўртасида соғлом турмуш тарзини тарғиб қилиш мақсадида «Ал Фарғоний» Кубоги мусобақасини ташкил этмоқда.\n«Нефтчи» бугун «Сўғдиёна» билан ўйнайди\nТошкентдаги йиғиннини давом эттираётган Фарғонанинг «Нефтчи» жамоаси бугун навбатдаги ўртоқлик баҳсида майдонга тушади. Баҳром Ҳайдаров бошқарувидаги жамоага бугун Сергей Лушаннинг «Сўғдиёна»си рақиблик қилади. Учрашув «Тўқимачилар» ўйингоҳида соат 18:15 да бўлиб ўтади.\n«Қўқон-1912» жамоасидаги ўзгаришлар\nНўъмон Ҳасанов шогирдлари ёзги йиғинни 20 июнь куни бошлашганди. Бугун Тошкентда 12 кун давом этган йиғин якунига етди. Ушбу йиғин давомида қўқонлик бир қатор ўртоқлик учрашувларни ўтказишди. Бундан ташқари, жамоа сафида ҳам ўзгаришлар юз берди.\nМОФА “CAFA U-16 championship”мусобақасини кенг ёритадиган ОАВларни тақдирлайди\nЎзбекистон футбол ассоциацияси 1-вице Президенти ва Марказий Осиё футбол ассоциацияси Президенти Умид Аҳмаджоновнинг ташаббуси билан жорий йилнинг 3-10 июль кунлари пойтахтимиз тарихда биринчи марта U-16 минтақа чемпионатига мезбонлик қилиши ҳақида аввал хабар бериб ўтгандик.


Евросиё иқтисодий иттифоқи мамлакатлари орасида инфляциянинг энг юқори даражаси Қирғизистонда сақланиб қолмоқда\nЕвросиё иқтисодий иттифоқи мамлакатлари орасида инфляциянинг энг юқори даражаси Қирғизистонда сақланиб қолмоқда.\nҚирғизистон Миллий статистика қўмитасининг маълумотларига кўра, 2021 йил август ойида 2020 йил декабрига нисбатан Қирғизистонда инфляция даражаси 6,2 фоиз даражасида бўлган. Бу, департамент маълумотларига кўра, озиқ-овқат нархининг 7,6 фоизга ошиши туфайли содир бўлган.\nШу билан бирга, аввалги ой билан таққослаганда, август ойида ЕОИИ мамлакатларида товарлар ва тарифлар нархи ошгани, Қирғизистонда эса, аксинча, 0,7 фоизга пасайгани қайд этилган.\nЭслатиб ўтамиз, инфляция даражаси бўйича 2021 йилнинг биринчи ярми натижаларига кўра, Қирғизистон ҳам ЕОИИ мамлакатлари орасида етакчилардан эди. Аввалроқ, Миллий статистика қўмитаси йил бошидан буён республикада гречка, лимон ва ўсимлик ёғи энг кўп кўтарилгани ҳақида хабар берган эди.\nҚирғизистон Республикаси Миллий банки 2021 йилнинг иккинчи ярми прогнозида нархларнинг ўсиш тенденцияси давом этиши ҳақида огоҳлантирди, чунки «жаҳон бозорларида озиқ-овқат маҳсулотлари нархининг ошиши ва ишлаб чиқарувчи мамлакатларда уларнинг чекланган етказиб берилиши кузатилмоқда.»


June 2019 – .:: Xadicha.uz\nАрхив ой ҳисобида: June 2019\nХАДИЧАИ КУБРО АЁЛ-ҚИЗЛАР ЎРТА МАХСУС ИСЛОМ БИЛИМ ЮРТИДА ХАТМОНА\nJune 18, 2019\tLeave a comment 636 Views\n2019 йилнинг 15 июнь куни Хадичаи Кубро аёл-қизлар ўрта махсус ислом билим юртида 2018-2019 ўқув йили битирувчиларини кузатиш муносабати билан “Хатмона – 2019” тадбири бўлиб ўтди. Жорий йилнинг 15 июнь куни Хадичаи Кубро аёл-қизлар ўрта махсус ислом билим юртида 2018-2019 ўқув йили битирувчиларини кузатиш муносабати билан “Хатмона – 2019” тадбири бўлиб ўтди. Тадбир фахрий устозлар дил сўзлари ва самимий ниятлари ...\nJune 13, 2019\tLeave a comment 324 Views\nФиқҳ ислом дини вужудга келиши билан дарҳол таркиб топган эмас. Балки босқичма – босқич замонлар ўтиши билан шаклланиб борган. Бир қатор фиқҳ тарихчиларининг фикрича фиқҳ ўз тараққиёти даврида қуйидаги даврларни босиб ўтган.: Пайғамбар (с.а.в) даврлари . Саҳобалар (р.а) даврлари. Тобеинлар ва улардан кейингилар (р.а) даври . Аллоҳ субҳонаҳу ва таоло бандаларига то қиёматга қадар дастурул амал – ҳаётий қонун бўлишини ...\nJune 13, 2019\tLeave a comment 204 Views\nНамоз диннинг устуни ва мўминнинг меърожи эканлигини ҳаммамиз яхши биламиз. Бу ибодатнинг қадр-қиммати ва фазл-у барокаси ҳам улуғ. Намоз арабчада “солат” дейилиб, луғатда “яхшиликка дуо” деган маънони билдиради. Намоз бандани Аллоҳ билан боғловчи воситадир. Намозда банда Аллоҳ билан ёлғиз қолиб, Унга муножат қилади. Шу ибодат ила руҳий, маънавий лаззат топади. Намоз ўқиш билан банда барча ишларини Аллоҳ таолога топширади. Шу ...\nJune 13, 2019\tLeave a comment 192 Views\nПайғамбаримиз Муҳаммад Мустафо соллаллоҳу алайҳи ва салламнинг инсонлар билан ўрталаридаги мулоқотларида башарият учун ўрнак бордир. Зеро, у зот буюк хулқ узра эдилар. Уларнинг юзлари жуда ёқимли эди. Бу гўзал юзнинг ўзи ҳаммани ўзига жалб қилар, уни кўрган инсонлар уларни ҳали ислом динига даъват қилмасларидан олдинўз ҳохишлари билан исломни қабул қилишга тайёр эдилар. Чунки бу гўзал юз, меҳрга тўла кўзлар,бу нигоҳнинг ...\nИнсон Aллоҳ таоло тарафидан мукаррам ва азиз қилиб яратилган зотдир. Одамзотдан бошқа маҳлуқотлар кўплаб яратилган бўлсада, аммо ақлдек жавҳарга фақат инсон мушарраф бўлган. Ҳар бир иш ва юмушни ақл ишлатиб, фикр қилиб кўриш инсоннинг бурчидир. Одам учун фойда ва савобли ишларнинг бири бу луқмани ҳалол қилишдир. Инсоннинг танасини дўзах ўтидан сақловчи бир сабаб – айнан ҳалол луқмадир. Шариъатимиз инсоннинг касб-кори ...\nJune 11, 2019\tLeave a comment 228 Views\n“Кейин (Қуръонни) равшан баён қилиб бермоқ Бизнинг зиммамиздадир” дея марҳамат қилган Аллоҳ таолога ҳамдлар бўлсин. Умматга Қуръонни ўргатган, таълим берган Расулуллоҳ саллоллоҳу алайҳи васалламга салавот ва саломлар бўлсин. Тафсир илми Муҳаммад алайҳиссалом ҳаётлик пайтларидаёқ пайдо бўлган. Расулуллоҳ соллаллоҳу алайҳи васалламнинг ўзлари Қуръони каримнинг энг биринчи муфассири эдилар. Саҳобаларнинг ҳам орасидан Қуръони каримни тафсир қилишда шуҳрат топганлари озчиликни ташкил қилади. Саҳобалар ...\nАллоҳ таолонинг раҳмати чашмасидан бўлган бир ҳолат У юксак зотнинг ҳаром ва ҳалол хусусида бандаларини қоронғуликда қолдирмаслигидир. Ғоятда марҳаматли бўлган У зот ҳалолни баён этиш билан ҳаромни ҳам очиқ билдиргандир: “Ахир У (Аллоҳ) сизларга ҳаром қилинган нарсаларни муфассал баён қилган-ку”(Анъом–119). Ҳалол эканлиги очиқ бўлган бир ишни қилишда ҳеч бир монеъ ва шубҳа йўқдир. Шунингдек, ҳаром эканлиги билдирилган бир ишни қилиш ...


АҲРОР ФРАНЦИЯДАГИ САНЪАТ ФЕСТИВАЛИГА ТАЙЁРГАРЛИК КЎРМОҚДА\nМаданият 01.02.2019 265\nЯккабоғлик Аҳрор Низомов ёш бўлса-да, нафақат мамлакатимизда, балки хорижий юртларда ҳам ўз истеъдодини намойиш этиб, ўзига яраша ном қозониб улгурган, кўплаб халқаро танлов ва фестиваллар совриндори бўлган.\nАйни пайтда Ўзбекистон давлат жаҳон тиллари университетида таҳсил олаётган Аҳрор ўқиш билан бир қаторда, яна бир нуфузли халқаро тадбир - Францияда ўтадиган йирик санъат фестивалига тайёргарлик кўрмоқда.\n- Ёшлигимдан дутор, қашқар рубоби, пианино чалишга қизиққанман, - дейди Аҳрор. - Ота-онам 8 ёшимдаёқ тумандаги 18-сонли болалар мусиқа ва санъат мактабига олиб келишган. Бу ерда устозларимдан жуда кўп нарсаларни ўргандим. Бир қатор танловларда қатнашиб, юқори ўринларни қўлга киритдим.\nАҳрор Низомов 2014-2018 йиллар давомида Испанияда ўтказилган "Ўрта ер денгизи афсонаси" номли халқаро фестивалда, Россиядаги "Санъат дунёни бирлаштиради", Беларусь, Санкт-Петербург ва Пекинда ўтган нуфузли танловларда жаҳон мусиқа оламида тенгсиз асарлар яратган бастакорлар ижоди билан қатнашди. Чайковскийнинг "Апрель", Брамснинг "Вальс", В.Гаврилиннинг "Тарантелла", Э.Салиховнинг "Пьеса для фортепиано" ва яна кўплаб ижролар шулар сирасидан. Ҳар гал ажойиб чиқишлари билан барчани мафтун этган мусиқачи Ўзбекистон ёшларининг ижрочилик маҳорати қай даражада юксак эканлигини намоён этди.\nОиладаги санъат ва мусиқага бўлган иштиёқ ва Аҳрор эришаётган ютуқлар ёш Моҳидилни ҳам санъатга чорлаган бўлса ажаб эмас.\nАка-сингил мусиқачилар - Аҳрор ва Моҳидил Низомовлар Италияда бўлиб ўтган "Салом, Италия!" халқаро кўрик-танловида муваффақиятли қатнашиб қайтишди. Танловда фортепиано йўналишида қатнашган Моҳидил Низомова Шопеннинг "Вальс" асарини ижро этиб, II даражали лауреатлик дипломига сазовор бўлди.\n- Акам билан биргаликдаги дуэт ижроси - Европа ва Осиё бастакорлари яратган асарлардан парчалар барчага манзур бўлди ва бу учун биз III даражали диплом билан тақдирландик, - дейди Моҳидил. - Санъат - афсонавий саҳна, у ерда қалбдан куйлаш керак. Бунинг учун эса юксак маҳорат, билим талаб этилади.\nҚайд этишларича, ака-сингил Низомовлар ушбу танловнинг фольклор рақслари йўналишида ҳам ўз имкониятларини намойиш этиб, яхши натижани қўлга киритишган.\n- 2017 йилнинг 4-8 январь кунлари Москвада ўтган халқаро танлов ҳам мен учун унутилмас воқеаларга бой бўлди, - дейди Аҳрор Низомов. - Ўндан ортиқ мамлакат санъатсеварлари иштирок этган "Янги йил юлдузлари" номли фестиваль-танловда синглим билан саҳнага чиққанимизда Моҳидилнинг Зулфия номидаги Давлат мукофоти совриндори дея эълон қилингани кўпчилик хорижликларни қизиқтириб қўйди. Ўзбек адабиёти ва шеъриятидан хабардор иштирокчилар синглимга Зулфияхонимдек юксак мавқе ва ижод йўлини тилашди.\nАслида, Ватанга бўлган меҳр она сути билан танга кирса, мусиқага бўлган муҳаббат она алласи билан вужудга жо бўлади. Ватанни севган инсонгина барча ишларини чин кўнгилдан, муҳаббат билан амалга оширади. Муҳаббатдан эса мусиқа яралади. Вилоятимизда Аҳрорбек ва Моҳидил каби мусиқага ихлос қўйган истеъдодли ёшларимиз талайгина. Бу эса юртимизда Ватанни севувчи, уни ардоқловчи авлод вояга етаётганидан дарак.